02019R1009 — SK — 16.07.2022 — 001.006

Tento text slúži výlučne ako dokumentačný nástroj a nemá žiadny právny účinok. Inštitúcie Únie nenesú nijakú zodpovednosť za jeho obsah. Autentické verzie príslušných aktov vrátane ich preambúl sú tie, ktoré boli uverejnené v Úradnom vestníku Európskej únie a ktoré sú dostupné na portáli EUR-Lex. Tieto úradné znenia sú priamo dostupné prostredníctvom odkazov v tomto dokumente

►B NARIADENIE EURÓPSKEHO PARLAMENTU A RADY (EÚ) 2019/1009 z 5. júna 2019, ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003 (Text s významom pre EHP) (Ú. v. ES L 170 25.6.2019, s. 1)

Zmenené a doplnené:





Opravené a doplnené:









▼B

NARIADENIE EURÓPSKEHO PARLAMENTU A RADY (EÚ) 2019/1009

z 5. júna 2019,

ktorým sa stanovujú pravidlá sprístupňovania EÚ produktov na hnojenie na trhu, menia nariadenia (ES) č. 1069/2009 a (ES) č. 1107/2009 a ruší nariadenie (ES) č. 2003/2003

(Text s významom pre EHP)







KAPITOLA I

VŠEOBECNÉ USTANOVENIA

Článok 1

Rozsah pôsobnosti

1. Toto nariadenie sa uplatňuje na EÚ produkty na hnojenie.

Toto nariadenie sa neuplatňuje na:

a) vedľajšie živočíšne produkty alebo odvodené produkty, na ktoré sa pri ich sprístupňovaní na trhu vzťahujú požiadavky nariadenia (ES) č. 1069/2009;

b) prípravky na ochranu rastlín, ktoré patria do rozsahu pôsobnosti nariadenia (ES) č. 1107/2009.

2. Toto nariadenie nemá vplyv na uplatňovanie týchto právnych aktov: a) smernica 86/278/EHS; b) smernica 89/391/EHS; c) smernica 91/676/EHS; d) smernica 2000/60/ES; e) smernica 2001/18/ES; f) nariadenie (ES) č. 852/2004; g) nariadenie (ES) č. 882/2004; h) nariadenie (ES) č. 1881/2006; i) nariadenie (ES) č. 1907/2006; j) nariadenie (ES) č. 834/2007; k) nariadenie (ES) č. 1272/2008; l) nariadenie (EÚ) č. 98/2013; m) nariadenie (EÚ) č. 1143/2014; n) nariadenie (EÚ) 2016/2031; o) smernica (EÚ) 2016/2284; p) nariadenie (EÚ) 2017/625.

Článok 2

Vymedzenie pojmov

Na účely tohto nariadenia sa uplatňujú tieto vymedzenia pojmov:

1. „produkt na hnojenie“ je látka, zmes, mikroorganizmus alebo akýkoľvek iný materiál, ktorý sa aplikuje alebo sa má aplikovať na rastliny alebo ich rizosféru, alebo na huby alebo ich mykosféru, alebo má vytvárať túto rizosféru či mykosféru, a to buď samostatne, alebo zmiešaný s iným materiálom, s cieľom poskytnúť týmto rastlinám alebo hubám živinu alebo zvýšiť účinnosť ich výživy;

2. „EÚ produkt na hnojenie“ je produkt na hnojenie, ktorý je sprístupňovaný na trhu s označením CE;

3. „látka“ je látka podľa vymedzenia v článku 3 bode 1 nariadenia (ES) č. 1907/2006;

4. „zmes“ je zmes podľa vymedzenia v článku 3 bode 2 nariadenia (ES) č. 1907/2006;

5. „mikroorganizmus“ je mikroorganizmus podľa vymedzenia v článku 3 bode 15 nariadenia (ES) č. 1107/2009;

6. „kvapalná forma“ je suspenzia, roztok alebo gél a zahŕňa aj pasty, pričom suspenzia je dvojfázová disperzia, v rámci ktorej sú tuhé častice dispergované v kvapalnej fáze, a roztok je tekutina neobsahujúca tuhé častice;

7. „tuhá forma“ je forma charakteristická štrukturálnou pevnosťou a odolnosťou proti zmene tvaru alebo objemu, v ktorej sú atómy na seba pevne viazané, a to buď v pravidelnej geometrickej štruktúre (kryštalické tuhé látky) alebo nepravidelne (amorfné tuhé látky);

8. „hmotnostné percento (hm. %)“ je percentuálny podiel hmotnosti celého EÚ produktu na hnojenie vo forme, v akej sa sprístupňuje na trhu;

9. „sprístupnenie na trhu“ je každé dodanie EÚ produktu na hnojenie na distribúciu alebo použitie na trhu Únie v rámci obchodnej činnosti, či už za odplatu, alebo bezplatne;

10. „uvedenie na trh“ je prvé sprístupnenie EÚ produktu na hnojenie na trhu Únie;

11. „výrobca“ je každá fyzická alebo právnická osoba, ktorá vyrába EÚ produkt na hnojenie alebo dáva EÚ produkt na hnojenie navrhnúť alebo vyrobiť a obchoduje s týmto produktom na hnojenie pod svojím menom alebo ochrannou známkou;

12. „splnomocnený zástupca“ je akákoľvek fyzická alebo právnická osoba usadená v Únii, ktorá od výrobcu dostala písomné splnomocnenie, aby pri plnení presne stanovených úloh konala v jeho mene;

13. „dovozca“ je každá fyzická alebo právnická osoba usadená v Únii, ktorá uvádza EÚ produkt na hnojenie pochádzajúci z tretej krajiny na trh Únie;

14. „distribútor“ je každá fyzická alebo právnická osoba v dodávateľskom reťazci s výnimkou výrobcu alebo dovozcu, ktorá sprístupňuje EÚ produkt na hnojenie na trhu;

15. „hospodárske subjekty“ sú výrobca, splnomocnený zástupca, dovozca a distribútor;

16. „technická špecifikácia“ je dokument, v ktorom sa stanovujú technické požiadavky, ktoré musí spĺňať EÚ produkt na hnojenie, alebo jeho výrobný proces alebo metódy odberu vzoriek z neho a jeho analýza;

17. „harmonizovaná technická norma“ je harmonizovaná norma podľa vymedzenia v článku 2 bode 1 písm. c) nariadenia (EÚ) č. 1025/2012;

18. „akreditácia“ je akreditácia podľa vymedzenia v článku 2 bode 10 nariadenia (ES) č. 765/2008;

19. „vnútroštátny akreditačný orgán“ je vnútroštátny akreditačný orgán podľa vymedzenia v článku 2 bode 11 nariadenia (ES) č. 765/2008;

20. „posudzovanie zhody“ je postup, ktorým sa preukazuje, či boli splnené požiadavky tohto nariadenia týkajúce sa EÚ produktu na hnojenie;

21. „orgán posudzovania zhody“ je subjekt vykonávajúci činnosti posudzovania zhody vrátane skúšania, certifikácie a kontroly;

22. „spätné prevzatie“ je každé opatrenie, ktorého cieľom je dosiahnutie vrátenia EÚ produktu na hnojenie, ktorý sa už sprístupnil koncovému používateľovi;

23. „stiahnutie z trhu“ je každé opatrenie, ktorého cieľom je zabrániť, aby sa EÚ produkt na hnojenie, ktorý sa nachádza v dodávateľskom reťazci, sprístupnil na trhu;

24. „harmonizačné právne predpisy Únie“ sú všetky právne predpisy Únie, ktorými sa harmonizujú podmienky obchodovania s produktmi;

25. „označenie CE“ je označenie, ktorým výrobca vyjadruje, že EÚ produkt na hnojenie je v zhode s uplatniteľnými požiadavkami stanovenými v harmonizačných právnych predpisoch Únie týkajúcich sa jeho umiestnenia.

Článok 3

Voľný pohyb

1. Členské štáty z dôvodov týkajúcich sa zloženia, označenia alebo iných aspektov upravených týmto nariadením nebránia tomu, aby sa EÚ produkty na hnojenie, ktoré sú v súlade s týmto nariadením, sprístupňovali na trhu.

2. Odchylne od odseku 1 tohto článku členský štát, ktorý k 14. júlu 2019 využíva výnimku z článku 5 nariadenia (ES) č. 2003/2003 v súvislosti s obsahom kadmia v hnojivách udelenú v súlade s článkom 114 ods. 4 ZFEÚ, môže pre obsah kadmia v hnojivách naďalej uplatňovať na EÚ produkty na hnojenie vnútroštátne limitné hodnoty platné v uvedenom členskom štáte k 14. júlu 2019 až dovtedy, kým sa nebudú pre obsah kadmia vo fosforečných hnojivách uplatňovať na úrovni Únie harmonizované limitné hodnoty, ktoré sa rovnajú limitným hodnotám uplatňovaným v dotknutom členskom štáte k 14. júlu 2019 alebo sú nižšie ako tieto limitné hodnoty.

3. Týmto nariadením sa členským štátom nebráni v tom, aby zachovali v platnosti alebo prijali ustanovenia na účely ochrany zdravia ľudí a životného prostredia, ktoré sú v súlade so zmluvami a ktoré sa týkajú používania EÚ produktov na hnojenie, pod podmienkou, že sa týmito ustanoveniami nevyžaduje úprava EÚ produktov na hnojenie, ktoré sú v súlade s týmto nariadením, a že nimi nie sú ovplyvnené podmienky ich sprístupňovania na trhu.

Článok 4

Požiadavky na produkt

1. EÚ produkt na hnojenie musí: a) spĺňať požiadavky stanovené v prílohe I pre príslušnú kategóriu produktov podľa účinku; b) spĺňať požiadavky stanovené v prílohe II pre príslušnú kategóriu alebo kategórie komponentných materiálov; a c) byť označený v súlade s požiadavkami na označovanie stanovenými v prílohe III.

2. Pokiaľ ide o akékoľvek aspekty, ktoré nie sú upravené v prílohe I ani prílohe II, EÚ produkty na hnojenie nesmú predstavovať riziko pre zdravie ľudí, zvierat alebo rastlín, pre bezpečnosť ani pre životné prostredie.

3. Komisia do 16. júla 2020 uverejní usmerňujúci dokument pre výrobcov a orgány dohľadu nad trhom s jasnými informáciami a príkladmi týkajúcimi sa vizuálneho vzhľadu etikety uvedenej v prílohe III.

Článok 5

Sprístupňovanie na trhu

EÚ produkty na hnojenie sa môžu sprístupniť na trhu iba vtedy, keď sú v súlade s týmto nariadením.







KAPITOLA II

POVINNOSTI HOSPODÁRSKYCH SUBJEKTOV

Článok 6

Povinnosti výrobcov

1. Výrobcovia pri uvádzaní EÚ produktov na hnojenie na trh zabezpečia, aby boli navrhnuté a vyrobené v súlade s požiadavkami stanovenými v prílohách I a II.

2. Pred uvedením EÚ produktov na hnojenie na trh výrobcovia vypracujú technickú dokumentáciu a vykonajú alebo nechajú vykonať príslušný postup posudzovania zhody uvedený v článku 15.

Ak sa uvedeným postupom posudzovania zhody preukáže, že EÚ produkt na hnojenie spĺňa uplatniteľné požiadavky stanovené v tomto nariadení, výrobcovia vypracujú EÚ vyhlásenie o zhode a umiestnia na produkt označenie CE.

3. Výrobcovia uchovávajú technickú dokumentáciu a EÚ vyhlásenie o zhode počas 5 rokov od uvedenia EÚ produktu na hnojenie, na ktorý sa tieto dokumenty vzťahujú, na trh.

Výrobcovia sprístupnia na požiadanie kópiu EÚ vyhlásenia o zhode ďalším hospodárskym subjektom.

4. Výrobcovia zabezpečia, aby boli zavedené postupy, vďaka ktorým bude v sériovej výrobe zachovaná zhoda EÚ produktov na hnojenie s týmto nariadením. Zmeny vo výrobnom procese alebo vo vlastnostiach uvedených EÚ produktov na hnojenie a zmeny v harmonizovaných technických normách, spoločných špecifikáciách uvedených v článku 14 alebo v iných technických špecifikáciách, s odkazom na ktoré sa vyhlasuje zhoda EÚ produktu na hnojenie alebo ktorých uplatnením sa overuje jeho zhoda, sa vezmú náležite do úvahy.

Ak sa to považuje za vhodné vzhľadom na účinnosť EÚ produktu na hnojenie alebo vzhľadom na riziká, ktoré predstavuje, výrobcovia vykonávajú skúšky vzoriek takýchto EÚ produktov na hnojenie sprístupnených na trhu, skúmajú sťažnosti týkajúce sa nevyhovujúcich EÚ produktov na hnojenie a prípady spätných prevzatí takýchto produktov na hnojenie od používateľa a v prípade potreby vedú register uvedených sťažností, nevyhovujúcich produktov a spätných prevzatí takýchto EÚ produktov na hnojenie a priebežne informujú distribútorov o akomkoľvek takomto monitorovaní.

5. Výrobcovia zabezpečia, aby bolo na obale EÚ produktov na hnojenie, ktoré uviedli na trh, uvedené typové číslo, číslo šarže alebo iný prvok, ktorý umožní ich identifikáciu, alebo, ak sa EÚ produkt na hnojenie dodáva bez obalu, aby sa požadované informácie uviedli v sprievodnom dokumente ku každému produktu na hnojenie.

6. Výrobcovia na obale EÚ produktu na hnojenie alebo, ak sa tento EÚ produkt na hnojenie dodáva bez obalu, v sprievodnej dokumentácii k EÚ produktu na hnojenie uvedú svoje meno, registrované obchodné meno alebo registrovanú ochrannú známku a poštovú adresu, na ktorej ich možno kontaktovať. V poštovej adrese sa uvedie jedno konkrétne miesto, na ktorom možno výrobcu kontaktovať. Takéto informácie sa uvádzajú v jazyku, ktorý je pre koncových používateľov a orgány dohľadu nad trhom ľahko zrozumiteľný, a sú jasné, pochopiteľné a čitateľné.

7. Výrobcovia zabezpečia, aby boli k EÚ produktom na hnojenie priložené informácie požadované podľa prílohy III. Ak sa EÚ produkt na hnojenie dodáva v obale, informácie sa uvedú na etikete, ktorá sa umiestni na uvedený obal. Ak je obal príliš malý na to, aby sa naň zmestili všetky informácie, informácie, ktoré nemožno uviesť na etikete, sa uvedú v samostatnom sprievodnom príbalovom letáku k obalu. Takýto príbalový leták sa považuje za súčasť etikety. Ak sa EÚ produkt na hnojenie dodáva bez obalu, všetky informácie sa uvedú v príbalovom letáku. Keď sa EÚ produkt na hnojenie sprístupní na trhu, etiketa a príbalový leták sú prístupné na účely kontroly. Informácie sa poskytujú v jazyku, ktorý je pre koncových používateľov ľahko zrozumiteľný, podľa určenia dotknutého členského štátu, a sú jasné, pochopiteľné a zrozumiteľné.

8. Výrobcovia, ktorí sa domnievajú alebo majú dôvod nazdávať sa, že EÚ produkt na hnojenie, ktorý uviedli na trh, nie je v zhode s týmto nariadením, prijmú ihneď nápravné opatrenia potrebné na zabezpečenie zhody tohto EÚ produktu na hnojenie, či prípadne na jeho stiahnutie z trhu alebo na jeho spätné prevzatie. Okrem toho, ak sa výrobcovia domnievajú alebo majú dôvod nazdávať sa, že EÚ produkt na hnojenie, ktorý uviedli na trh, predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, ihneď o tom informujú príslušné vnútroštátne orgány členských štátov, v ktorých EÚ produkt na hnojenie sprístupnili na trhu, pričom uvedú podrobnosti najmä o akomkoľvek nesúlade s predpismi a o všetkých prijatých nápravných opatreniach.

9. Na základe odôvodnenej žiadosti príslušného vnútroštátneho orgánu mu výrobcovia poskytnú všetky informácie a dokumentáciu, v tlačenej alebo elektronickej forme, ktoré sú potrebné na preukázanie zhody EÚ produktu na hnojenie s týmto nariadením, a to v jazyku, ktorý je pre tento orgán ľahko zrozumiteľný. Na žiadosť tohto orgánu s ním výrobcovia spolupracujú pri každom opatrení prijatom s cieľom odstrániť riziká, ktoré predstavuje EÚ produkt na hnojenie, ktorý uviedli na trh.

Článok 7

Splnomocnený zástupca

1. Výrobca môže písomným splnomocnením určiť splnomocneného zástupcu.

Súčasťou splnomocnenia splnomocneného zástupcu nie sú povinnosti stanovené v článku 6 ods. 1 a povinnosť vypracovať technickú dokumentáciu uvedená v článku 6 ods. 2.

2. Splnomocnený zástupca vykonáva úlohy uvedené v splnomocnení od výrobcu. Splnomocnenie umožňuje splnomocnenému zástupcovi prinajmenšom: a) uchovávať EÚ vyhlásenie o zhode a technickú dokumentáciu pre potreby vnútroštátnych orgánov dohľadu nad trhom počas 5 rokov od uvedenia EÚ produktu na hnojenie, na ktorý sa vzťahujú tieto dokumenty, na trh; b) na základe odôvodnenej žiadosti príslušného vnútroštátneho orgánu poskytnúť tomuto orgánu všetky informácie a dokumentáciu potrebnú na preukázanie zhody EÚ produktu na hnojenie; c) na požiadanie spolupracovať s príslušnými vnútroštátnymi orgánmi pri každom opatrení prijatom s cieľom odstrániť riziká, ktoré predstavujú EÚ produkty na hnojenie, na ktoré sa vzťahuje splnomocnenie splnomocneného zástupcu.

Článok 8

Povinnosti dovozcov

1. Dovozcovia uvádzajú na trh iba vyhovujúce EÚ produkty na hnojenie.

2. Pred uvedením EÚ produktu na hnojenie na trh dovozcovia zabezpečia, aby výrobca vykonal príslušný postup posudzovania zhody uvedený v článku 15. Zaistia, aby výrobca vypracoval technickú dokumentáciu, aby boli k EÚ produktu na hnojenie priložené požadované doklady a aby výrobca splnil požiadavky stanovené v článku 6 ods. 5 a 6.

Ak sa dovozca domnieva alebo má dôvod nazdávať sa, že EÚ produkt na hnojenie nie je v zhode s týmto nariadením, nesmie uviesť EÚ produkt na hnojenie na trh, kým sa nezabezpečí jeho zhoda. Okrem toho, ak EÚ produkt na hnojenie predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, dovozca o tom informuje výrobcu a orgány dohľadu nad trhom.

3. Dovozcovia na obale EÚ produktu na hnojenie alebo, ak sa tento EÚ produkt na hnojenie dodáva bez obalu, v sprievodnej dokumentácii k EÚ produktu na hnojenie uvedú svoje meno, registrované obchodné meno alebo registrovanú ochrannú známku a poštovú adresu, na ktorej ich možno kontaktovať. Kontaktné údaje sa uvádzajú v jazyku, ktorý je pre koncových používateľov a orgány dohľadu nad trhom ľahko zrozumiteľný.

4. Dovozcovia zabezpečia, aby boli k EÚ produktom na hnojenie priložené informácie požadované podľa prílohy III. Ak sa EÚ produkt na hnojenie dodáva v obale, informácie sa uvedú na etikete, ktorá sa umiestni na uvedený obal. Ak je obal príliš malý na to, aby sa naň zmestili všetky informácie, informácie, ktoré nemožno uviesť na etikete, sa uvedú v samostatnom sprievodnom príbalovom letáku k obalu. Takýto príbalový leták sa považuje za súčasť etikety. Ak sa EÚ produkt na hnojenie dodáva bez obalu, všetky informácie sa uvedú v príbalovom letáku. Keď sa EÚ produkt na hnojenie sprístupní na trhu, etiketa a príbalový leták sú prístupné na účely kontroly. Informácie sa poskytujú v jazyku, ktorý je pre koncových používateľov ľahko zrozumiteľný, podľa určenia dotknutého členského štátu.

5. Dovozcovia zabezpečia, aby v čase, keď sú za EÚ produkt na hnojenie zodpovední, podmienky jeho uskladnenia alebo dopravy neohrozovali jeho súlad s požiadavkami stanovenými v prílohách I alebo III.

6. Ak sa to považuje za vhodné vzhľadom na účinnosť EÚ produktu na hnojenie alebo vzhľadom na riziká, ktoré predstavuje, dovozcovia vykonávajú skúšky vzoriek takýchto EÚ produktov na hnojenie sprístupnených na trhu, skúmajú sťažnosti týkajúce sa nevyhovujúcich EÚ produktov na hnojenie a prípady spätných prevzatí takýchto produktov a v prípade potreby vedú register uvedených sťažností, nevyhovujúcich EÚ produktov na hnojenie a spätných prevzatí a priebežne informujú distribútorov o akomkoľvek takomto monitorovaní.

7. Dovozcovia, ktorí sa domnievajú alebo majú dôvod nazdávať sa, že EÚ produkt na hnojenie, ktorý uviedli na trh, nie je v zhode s týmto nariadením, ihneď prijmú nápravné opatrenia potrebné na zabezpečenie zhody tohto EÚ produktu na hnojenie, či prípadne na jeho stiahnutie z trhu alebo na jeho spätné prevzatie. Okrem toho, ak sa dovozcovia domnievajú alebo majú dôvod nazdávať sa, že EÚ produkt na hnojenie, ktorý uviedli na trh, predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, ihneď o tom informujú príslušné vnútroštátne orgány členských štátov, v ktorých EÚ produkt na hnojenie sprístupnili na trhu, pričom uvedú podrobnosti najmä o akomkoľvek nesúlade s predpismi a o všetkých prijatých nápravných opatreniach.

8. Dovozcovia počas 5 rokov od uvedenia EÚ produktu na hnojenie na trh uchovávajú kópiu EÚ vyhlásenia o zhode pre potreby orgánov dohľadu nad trhom a zabezpečia, aby týmto orgánom mohla byť na požiadanie sprístupnená technická dokumentácia.

Dovozcovia na požiadanie sprístupnia kópiu EÚ vyhlásenia o zhode ďalším hospodárskym subjektom.

9. Na základe odôvodnenej žiadosti príslušného vnútroštátneho orgánu mu dovozcovia poskytnú všetky informácie a dokumentáciu, ktoré sú potrebné na preukázanie zhody EÚ produktu na hnojenie s týmto nariadením, a to v tlačenej alebo elektronickej forme a v jazyku, ktorý je pre tento orgán ľahko zrozumiteľný. Na žiadosť tohto orgánu s ním dovozcovia spolupracujú pri každom opatrení prijatom s cieľom odstrániť riziká, ktoré predstavuje EÚ produkt na hnojenie, ktorý uviedli na trh.

Článok 9

Povinnosti distribútorov

1. Pri sprístupňovaní EÚ produktu na hnojenie na trhu distribútori konajú s náležitou starostlivosťou vo vzťahu k požiadavkám tohto nariadenia.

2. Pred sprístupnením EÚ produktu na hnojenie na trhu distribútori overia, či je k nemu priložená požadovaná dokumentácia vrátane informácií uvedených v článku 6 ods. 7 alebo článku 8 ods. 4 a či sú tieto informácie poskytnuté spôsobom uvedeným v týchto ustanoveniach, a to v jazyku, ktorý je pre koncových používateľov v členskom štáte, v ktorom sa EÚ produkt na hnojenie sprístupňuje na trhu, ľahko zrozumiteľný, a či výrobca splnil požiadavky stanovené v článku 6 ods. 5 a 6 a či dovozca splnil požiadavky stanovené v článku 8 ods. 3.

Ak sa distribútor domnieva alebo má dôvod nazdávať sa, že EÚ produkt na hnojenie nie je v zhode s týmto nariadením, nesmie EÚ produkt na hnojenie sprístupniť na trhu, kým sa nezabezpečí jeho zhoda. Okrem toho, ak EÚ produkt na hnojenie predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, distribútor o tom informuje výrobcu alebo dovozcu, ako aj orgány dohľadu nad trhom.

3. Distribútori zabezpečia, aby v čase, keď sú za EÚ produkt na hnojenie zodpovední, neohrozovali podmienky jeho uskladnenia alebo dopravy jeho súlad s požiadavkami stanovenými v prílohách I alebo III.

4. Distribútori, ktorí sa domnievajú alebo majú dôvod nazdávať sa, že EÚ produkt na hnojenie, ktorý sprístupnili na trhu, nie je v zhode s týmto nariadením, zaistia, že sa prijmú nápravné opatrenia potrebné na zabezpečenie zhody tohto EÚ produktu na hnojenie, či prípadne na jeho stiahnutie z trhu alebo na jeho spätné prevzatie. Okrem toho, ak sa distribútori domnievajú alebo majú dôvod nazdávať sa, že EÚ produkt na hnojenie, ktorý sprístupnili na trhu, predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, ihneď o tom informujú príslušné vnútroštátne orgány členských štátov, v ktorých daný EÚ produkt na hnojenie sprístupnili na trhu, pričom uvedú podrobnosti najmä o akomkoľvek nesúlade s predpismi a o všetkých prijatých nápravných opatreniach.

5. Na základe odôvodnenej žiadosti príslušného vnútroštátneho orgánu mu distribútori poskytnú všetky informácie a dokumentáciu, ktoré sú potrebné na preukázanie zhody EÚ produktu na hnojenie s týmto nariadením, a to v tlačenej alebo elektronickej forme. Na žiadosť tohto orgánu s ním distribútori spolupracujú pri každom opatrení prijatom s cieľom odstrániť riziká, ktoré predstavujú EÚ produkty na hnojenie, ktoré sprístupnili na trhu.

Článok 10

Prípady, v ktorých sa povinnosti výrobcov vzťahujú na dovozcov a distribútorov

Dovozca alebo distribútor sa na účely tohto nariadenia považuje za výrobcu a vzťahujú sa naňho povinnosti výrobcu podľa článku 6, ak uvedený dovozca alebo distribútor uvedie EÚ produkt na hnojenie na trh pod svojím menom alebo ochrannou známkou alebo upraví EÚ produkt na hnojenie, ktorý už bol uvedený na trh, takým spôsobom, že to môže mať vplyv na súlad produktu s týmto nariadením.

Článok 11

Balenie a prebaľovanie dovozcami a distribútormi

Ak dovozca alebo distribútor balí alebo prebaľuje EÚ produkt na hnojenie a nepovažuje sa za výrobcu podľa článku 10, uvedený dovozca alebo distribútor:

a) zabezpečí, aby sa na obale uviedlo jeho meno, registrované obchodné meno alebo registrovaná ochranná známka a poštová adresa a aby sa pred uvedenými informáciami uviedlo „Zabalil:“ alebo „Prebalil:“; a

b) uchováva jeden exemplár pôvodných informácií uvedených v článku 6 ods. 7 alebo článku 8 ods. 4 pre potreby orgánov dohľadu nad trhom počas 5 rokov od sprístupnenia EÚ produktu na hnojenie na trhu.

Článok 12

Identifikácia hospodárskych subjektov

1. Hospodárske subjekty na požiadanie orgánov dohľadu nad trhom uvedú: a) každý hospodársky subjekt, ktorý im dodal EÚ produkt na hnojenie; b) každý hospodársky subjekt, ktorému dodali EÚ produkt na hnojenie.

2. Hospodárske subjekty musia byť schopné predložiť informácie uvedené v prvom odseku počas 5 rokov odvtedy, ako im bol dodaný EÚ produkt na hnojenie, a počas 5 rokov odvtedy, ako dodali EÚ produkt na hnojenie.







KAPITOLA III

ZHODA EÚ PRODUKTOV NA HNOJENIE

Článok 13

Predpoklad zhody

1. EÚ produkty na hnojenie, ktoré sú v zhode s harmonizovanými technickými normami alebo ich časťami, na ktoré boli uverejnené odkazy v Úradnom vestníku Európskej únie , sa považujú za produkty na hnojenie, ktoré sú v zhode s požiadavkami stanovenými v prílohách I, II a III, na ktoré sa tieto normy alebo ich časti vzťahujú.

2. Skúšky na overenie zhody EÚ produktov na hnojenie s požiadavkami stanovenými v prílohách I, II a III sa vykonávajú spoľahlivo a tak, aby sa dali reprodukovať. Skúšky, ktoré sú v zhode s harmonizovanými technickými normami alebo ich časťami, na ktoré boli uverejnené odkazy v Úradnom vestníku Európskej únie , sa považujú za spoľahlivé a reprodukovateľné natoľko, nakoľko sa na tieto skúšky vzťahujú tieto normy alebo ich časti.

Článok 14

Spoločné špecifikácie

1. Komisia môže prijať vykonávacie akty stanovujúce spoločné špecifikácie pre požiadavky stanovené v prílohe I, II alebo III alebo skúšky uvedené v článku 13 ods. 2, ak: a) sa na uvedené požiadavky alebo skúšky nevzťahujú harmonizované technické normy alebo ich časti, na ktoré boli uverejnené odkazy v Úradnom vestníku Európskej únie; b) Komisia zistí zbytočné prieťahy pri prijímaní požadovaných harmonizovaných technických noriem; alebo c) Komisia rozhodne v súlade s postupom uvedeným v článku 11 ods. 5 nariadenia (EÚ) č. 1025/2012 ponechať s obmedzením alebo zrušiť odkazy na dané harmonizované technické normy alebo ich časti, ktoré sa na uvedené požiadavky alebo skúšky vzťahujú.

Uvedené vykonávacie akty sa prijmú v súlade s postupom preskúmania uvedeným v článku 45 ods. 3.

2. EÚ produkty na hnojenie, ktoré sú v zhode so spoločnými špecifikáciami alebo ich časťami, sa považujú za produkty na hnojenie, ktoré sú v zhode s požiadavkami stanovenými v prílohách I, II a III, na ktoré sa tieto spoločné špecifikácie alebo ich časti vzťahujú.

3. Skúšky na overenie zhody EÚ produktov na hnojenie s požiadavkami stanovenými v prílohách I, II a III, ktoré sú v zhode so spoločnými špecifikáciami alebo ich časťami, sa považujú za spoľahlivé a reprodukovateľné natoľko, nakoľko sa na tieto skúšky vzťahujú tieto spoločné špecifikácie alebo ich časti.

Článok 15

Postupy posudzovania zhody

1. Posudzovanie zhody EÚ produktu na hnojenie s požiadavkami stanovenými v tomto nariadení sa uskutočňuje podľa uplatniteľného postupu posudzovania zhody podľa prílohy IV.

2. Záznamy a korešpondencia, ktoré sa týkajú postupov posudzovania zhody, sa vyhotovujú v úradnom jazyku alebo úradných jazykoch členského štátu, v ktorom je notifikovaná osoba vykonávajúca postupy posudzovania zhody usadená, alebo v jazyku, ktorý táto osoba akceptuje.

Článok 16

EÚ vyhlásenie o zhode

1. V EÚ vyhlásení o zhode sa uvedie, že bolo preukázané splnenie požiadaviek stanovených v tomto nariadení.

2. EÚ vyhlásenie o zhode sa vypracuje podľa vzoru stanoveného v prílohe V, obsahuje prvky uvedené v príslušných moduloch stanovených v prílohe IV a neustále sa aktualizuje. Preloží sa do jazyka alebo jazykov požadovaných členským štátom, v ktorom sa EÚ produkt na hnojenie uvádza na trh alebo sprístupňuje na trhu.

3. Ak sa na EÚ produkt na hnojenie vzťahuje viac ako jeden akt Únie, v ktorých sa vyžaduje EÚ vyhlásenie o zhode, vypracuje sa jedno EÚ vyhlásenie o zhode pre všetky takéto akty Únie. V tomto vyhlásení sa uvedú príslušné akty Únie vrátane odkazov na ich uverejnenie. Môže ísť o spis pozostávajúci z príslušných jednotlivých EÚ vyhlásení o zhode.

4. Vypracovaním EÚ vyhlásenia o zhode výrobca preberá zodpovednosť za súlad EÚ produktu na hnojenie s požiadavkami stanovenými v tomto nariadení.

Článok 17

Všeobecné zásady týkajúce sa označenia CE

Na označenie CE sa vzťahujú všeobecné zásady stanovené v článku 30 nariadenia (ES) č. 765/2008.

Článok 18

Pravidlá a podmienky umiestňovania označenia CE

1. Označenie CE sa umiestni viditeľne, čitateľne a nezmazateľne na obal EÚ produktu na hnojenie alebo, ak sa EÚ produkt na hnojenie dodáva bez obalu, do sprievodnej dokumentácie k EÚ produktu na hnojenie.

2. Označenie CE sa umiestni pred uvedením EÚ produktu na hnojenie na trh.

3. Za označením CE nasleduje identifikačné číslo notifikovanej osoby, ak sa to vyžaduje podľa prílohy IV.

Identifikačné číslo notifikovanej osoby umiestni samotná osoba alebo ho na základe jej pokynov umiestni výrobca alebo jeho splnomocnený zástupca.

4. Členské štáty pri zabezpečovaní správneho uplatňovania režimu, ktorým sa riadi používanie označenia CE, vychádzajú z existujúcich mechanizmov a v prípade neoprávneného použitia tohto označenia prijmú primerané opatrenia.

Článok 19

Stav konca odpadu

Týmto nariadením sa stanovujú kritériá, podľa ktorých materiál predstavujúci odpad v zmysle vymedzenia v smernici 2008/98/ES môže prestať byť odpadom, ak tvorí zložku vyhovujúceho EÚ produktu na hnojenie. V takýchto prípadoch sa pred tým, ako materiál prestane byť odpadom, vykonajú podľa tohto nariadenia činnosti zhodnocovania a materiál sa považuje za spĺňajúci podmienky stanovené v článku 6 uvedenej smernice, a teda za taký, ktorý prestal byť odpadom, a to od okamihu vypracovania EÚ vyhlásenia o zhode.







KAPITOLA IV

NOTIFIKÁCIA ORGÁNOV POSUDZOVANIA ZHODY

Článok 20

Notifikácia

Členské štáty notifikujú Komisii a ostatným členským štátom subjekty, ktoré sú oprávnené vykonávať ako tretia strana úlohy posudzovania zhody podľa tohto nariadenia.

Článok 21

Notifikujúce orgány

1. Členské štáty určia notifikujúci orgán, ktorý bude zodpovedný za stanovenie a vykonávanie nevyhnutných postupov na účely hodnotenia a notifikácie orgánov posudzovania zhody a za monitorovanie notifikovaných osôb vrátane súladu s článkom 26.

2. Členské štáty môžu rozhodnúť, že hodnotenie a monitorovanie uvedené v odseku 1 tohto článku bude vykonávať vnútroštátny akreditačný orgán v zmysle nariadenia (ES) č. 765/2008 a v súlade s ním.

3. Ak notifikujúci orgán deleguje hodnotenie, notifikáciu alebo monitorovanie uvedené v odseku 1 tohto článku na subjekt, ktorý nie je orgánom štátnej správy, alebo ho inak poverí týmito úlohami, tento subjekt je právnickou osobou a mutatis mutandis spĺňa požiadavky stanovené v článku 22. Tento subjekt má okrem toho zavedené opatrenia na pokrytie záväzkov vyplývajúcich z jeho činností.

4. Notifikujúci orgán nesie plnú zodpovednosť za úlohy vykonávané subjektom uvedeným v odseku 3.

Článok 22

Požiadavky týkajúce sa notifikujúcich orgánov

1. Notifikujúci orgán je zriadený takým spôsobom, aby nedochádzalo k žiadnym konfliktom záujmov s orgánmi posudzovania zhody.

2. Notifikujúci orgán má takú organizačnú štruktúru a funguje takým spôsobom, aby bola zabezpečená objektivita a nestrannosť jeho činností.

3. Notifikujúci orgán má takú organizačnú štruktúru, aby každé rozhodnutie týkajúce sa notifikácie orgánu posudzovania zhody prijímali odborne spôsobilé osoby, iné ako osoby, ktoré vykonali posudzovanie.

4. Notifikujúci orgán neponúka ani neposkytuje žiadne činnosti, ktoré vykonávajú orgány posudzovania zhody alebo poradenské služby na komerčnom či konkurenčnom základe.

5. Notifikujúci orgán zabezpečuje dôvernosť získaných informácií.

6. Notifikujúci orgán má k dispozícii dostatočný počet odborne spôsobilých zamestnancov na riadne plnenie svojich úloh.

Článok 23

Informačná povinnosť notifikujúcich orgánov

Členské štáty informujú Komisiu o svojich postupoch hodnotenia a notifikácie orgánov posudzovania zhody a monitorovania notifikovaných osôb a o všetkých zmenách, pokiaľ ide o tieto postupy.

Komisia tieto informácie zverejní.

Článok 24

Požiadavky týkajúce sa notifikovaných osôb

1. Na účely notifikácie orgán posudzovania zhody spĺňa požiadavky stanovené v odsekoch 2 až 11.

2. Orgán posudzovania zhody je zriadený podľa vnútroštátneho práva členského štátu a má právnu subjektivitu.

3. Orgán posudzovania zhody je treťou stranou, nezávislou od organizácie alebo od EÚ produktov na hnojenie, ktoré posudzuje.

4. Orgán posudzovania zhody, jeho vrcholový manažment a zamestnanci zodpovední za vykonávanie úloh posudzovania zhody nesmú byť tými, ktorí navrhujú, vyrábajú, dodávajú, nakupujú, vlastnia alebo používajú produkty na hnojenie, ani zástupcami žiadnej z týchto strán. To nevylučuje možnosť používania produktov na hnojenie, ktoré je potrebné na výkon činností orgánu posudzovania zhody, alebo používania produktov na hnojenie na osobné účely.

Orgán posudzovania zhody, jeho vrcholový manažment a zamestnanci zodpovední za vykonávanie úloh posudzovania zhody nesmú byť priamo zapojení do navrhovania, výroby či používania produktov na hnojenie alebo do obchodovania s nimi, ani nesmú zastupovať strany, ktoré sa týmito činnosťami zaoberajú. Nesmú vykonávať žiadne činnosti, ktoré by mohli ovplyvniť ich nezávislý úsudok alebo integritu vo vzťahu k činnostiam posudzovania zhody, pre ktoré boli notifikované. Vzťahuje sa to najmä na poradenské služby.

Orgány posudzovania zhody zabezpečia, aby činnosti ich pobočiek alebo subdodávateľov nemali vplyv na dôvernosť, objektivitu alebo nestrannosť ich činností posudzovania zhody.

5. Orgány posudzovania zhody a ich zamestnanci vykonávajú činnosti posudzovania zhody na najvyššej úrovni profesijnej integrity a nevyhnutnej technickej odbornej spôsobilosti v danej oblasti a nesmú byť vystavení žiadnym tlakom ani podnetom, najmä finančným, ktoré by mohli ovplyvniť ich úsudok alebo výsledky ich činností posudzovania zhody, najmä zo strany osôb alebo skupín osôb, ktoré sú zainteresované na výsledku týchto činností.

6. Orgán posudzovania zhody je schopný vykonávať všetky úlohy posudzovania zhody, ktoré mu boli pridelené na základe prílohy IV a v súvislosti s ktorými bol notifikovaný, či už ide o úlohy vykonávané samotným orgánom posudzovania zhody, alebo v jeho mene a na jeho zodpovednosť.

Orgán posudzovania zhody má vždy a pre každý postup posudzovania zhody a pre každý druh alebo kategóriu EÚ produktov na hnojenie, v súvislosti s ktorými bol notifikovaný, k dispozícii:

a) potrebných zamestnancov s odbornými znalosťami a dostatočnými a primeranými skúsenosťami na vykonávanie úloh posudzovania zhody;

b) potrebné opisy postupov, v súlade s ktorými sa vykonáva posudzovanie zhody, aby bola zabezpečená transparentnosť týchto postupov a možnosť ich reprodukovania. Uplatňuje príslušné politiky a zavedené postupy, ktorými sa rozlišuje medzi úlohami, ktoré vykonáva ako notifikovaná osoba, a inými činnosťami;

c) potrebné postupy na vykonávanie činností, ktoré náležitým spôsobom zohľadňujú veľkosť podniku, odvetvie, v ktorom podnik pôsobí, jeho štruktúru, stupeň zložitosti technológie daného produktu a hromadný či sériový charakter výrobného procesu.

Orgán posudzovania zhody má prostriedky potrebné na riadne plnenie odborných a administratívnych úloh spojených s činnosťami posudzovania zhody a má prístup ku všetkým potrebným zariadeniam alebo vybaveniu.

7. Zamestnanci zodpovední za vykonávanie úloh posudzovania zhody majú: a) primeranú technickú a odbornú prípravu zahŕňajúcu všetky činnosti posudzovania zhody, v súvislosti s ktorými bol orgán posudzovania zhody notifikovaný; b) dostatočné vedomosti o požiadavkách na posudzovania, ktoré vykonávajú, a primeranú právomoc tieto posudzovania vykonávať; c) primerané znalosti a porozumenie požiadaviek stanovených v prílohách I, II a III, uplatniteľných harmonizovaných technických noriem uvedených v článku 13 a spoločných špecifikácií uvedených v článku 14, ako aj príslušných ustanovení harmonizačných právnych predpisov Únie a vnútroštátnych právnych predpisov; d) spôsobilosť vystavovať certifikáty, záznamy a správy preukazujúce, že sa vykonalo posúdenie.

8. Je zaručená nestrannosť orgánov posudzovania zhody, ich vrcholového manažmentu a zamestnancov zodpovedných za vykonávanie úloh posudzovania zhody.

Odmeňovanie vrcholového manažmentu orgánu posudzovania zhody a jeho zamestnancov zodpovedných za vykonávanie úloh posudzovania zhody nesmie závisieť od počtu vykonaných posúdení ani výsledkov týchto posúdení.

9. Orgány posudzovania zhody uzavrú poistenie zodpovednosti za škodu, ak túto zodpovednosť v súlade s vnútroštátnym právom nenesie štát alebo ak nie je za posudzovanie zhody priamo zodpovedný samotný členský štát.

10. Zamestnanci orgánu posudzovania zhody sú povinní dodržiavať služobné tajomstvo, pokiaľ ide o všetky informácie získané pri vykonávaní svojich úloh podľa prílohy IV, nie však vo vzťahu k príslušným orgánom členského štátu, v ktorom daný orgán vykonáva svoju činnosť. Vlastnícke práva sú chránené.

11. Orgány posudzovania zhody sa zúčastňujú na príslušných normalizačných činnostiach a činnostiach koordinačnej skupiny notifikovaných osôb zriadenej podľa článku 36 alebo zabezpečia, aby ich zamestnanci zodpovední za vykonávanie úloh posudzovania zhody boli o týchto činnostiach informovaní, a ako všeobecné usmernenie uplatňujú administratívne rozhodnutia a dokumenty, ktoré sú výsledkom práce tejto skupiny.

Článok 25

Predpoklad zhody notifikovaných osôb

Ak orgán posudzovania zhody preukáže svoju zhodu s kritériami stanovenými v príslušných harmonizovaných technických normách alebo ich častiach, na ktoré boli uverejnené odkazy v Úradnom vestníku Európskej únie, predpokladá sa, že spĺňa požiadavky stanovené v článku 24 v rozsahu, v akom sa uplatniteľné harmonizované technické normy vzťahujú na tieto požiadavky.

Článok 26

Pobočky a subdodávatelia notifikovaných osôb

1. Ak notifikovaná osoba zadá osobitné úlohy spojené s posudzovaním zhody subdodávateľovi alebo využíva pobočku, zabezpečí, aby subdodávateľ alebo pobočka spĺňali požiadavky stanovené v článku 24, a zodpovedajúcim spôsobom o tom informuje notifikujúci orgán.

2. Notifikované osoby nesú plnú zodpovednosť za úlohy vykonávané subdodávateľmi alebo pobočkami bez ohľadu na to, kde sú títo subdodávatelia alebo pobočky usadené.

3. Činnosti môžu byť vykonávané subdodávateľsky alebo pobočkou iba v prípade, že s tým klient súhlasí.

4. Notifikované osoby uchovávajú pre potreby notifikujúceho orgánu príslušnú dokumentáciu týkajúcu sa posúdenia kvalifikácie subdodávateľa alebo pobočky a práce vykonanej subdodávateľom alebo pobočkou podľa prílohy IV.

Článok 27

Žiadosť o notifikáciu

1. Orgán posudzovania zhody predloží žiadosť o notifikáciu notifikujúcemu orgánu členského štátu, v ktorom je usadený.

2. K žiadosti o notifikáciu je priložený opis činností posudzovania zhody, modulu alebo modulov posudzovania zhody a EÚ produktu alebo produktov na hnojenie, v súvislosti s ktorými daný orgán tvrdí, že je odborne spôsobilý, ako aj osvedčenie o akreditácii vydané vnútroštátnym akreditačným orgánom, ktorým sa potvrdzuje, že orgán posudzovania zhody spĺňa požiadavky stanovené v článku 24.

Článok 28

Postup notifikácie

1. Notifikujúce orgány môžu notifikovať iba orgány posudzovania zhody, ktoré splnili požiadavky stanovené v článku 24.

2. Notifikáciu Komisii a ostatným členským štátom uskutočnia prostredníctvom elektronického nástroja notifikácie, ktorý vyvinula a spravuje Komisia.

3. V notifikácii sa uvádzajú všetky podrobné údaje o činnostiach posudzovania zhody, o module alebo moduloch posudzovania zhody a o príslušnom EÚ produkte alebo produktoch na hnojenie, ako aj osvedčenie o akreditácii uvedené v článku 27 ods. 2.

4. Dotknutý orgán môže vykonávať činnosti notifikovanej osoby iba v prípade, že Komisia ani ostatné členské štáty nevzniesli do dvoch týždňov od notifikácie proti tomu námietky.

Na účely tohto nariadenia sa za notifikovanú osobu pokladá iba takýto orgán.

5. Notifikujúci orgán oznámi Komisii a ostatným členským štátom všetky následné relevantné zmeny týkajúce sa notifikácie.

Článok 29

Identifikačné čísla a zoznamy notifikovaných osôb

1. Komisia pridelí notifikovanej osobe identifikačné číslo.

Pridelí jej len jedno číslo, aj keď je osoba notifikovaná podľa viacerých aktov Únie.

2. Komisia zverejní zoznam osôb notifikovaných podľa tohto nariadenia vrátane identifikačných čísiel, ktoré im boli pridelené, a činností, v súvislosti s ktorými boli notifikované.

Komisia zabezpečuje aktualizáciu tohto zoznamu.

Článok 30

Zmeny v notifikáciách

1. Ak sa notifikujúci orgán presvedčí alebo je informovaný o tom, že notifikovaná osoba už nespĺňa požiadavky stanovené v článku 24 alebo že si neplní svoje povinnosti, notifikujúci orgán podľa potreby obmedzí, pozastaví alebo zruší notifikáciu v závislosti od závažnosti nesplnenia týchto požiadaviek alebo neplnenia týchto povinností. Ihneď o tom informuje Komisiu a ostatné členské štáty.

2. V prípade obmedzenia, pozastavenia alebo zrušenia notifikácie alebo ak notifikovaná osoba svoju činnosť už nevykonáva, notifikujúci členský štát prijme primerané opatrenia s cieľom zabezpečiť, aby spisy tejto osoby buď spracovala iná notifikovaná osoba, alebo aby boli k dispozícii príslušným notifikujúcim orgánom a orgánom dohľadu nad trhom na ich požiadanie.

Článok 31

Spochybnenie spôsobilosti notifikovaných osôb

1. Komisia prešetrí všetky prípady, v súvislosti s ktorými má pochybnosti alebo je upozornená na pochybnosti, pokiaľ ide o spôsobilosť notifikovanej osoby alebo o to, či si notifikovaná osoba kontinuálne plní požiadavky a povinnosti, ktoré sa na ňu vzťahujú.

2. Notifikujúci členský štát poskytne Komisii na požiadanie všetky informácie týkajúce sa podkladov pre notifikáciu alebo zachovania spôsobilosti dotknutej notifikovanej osoby.

3. Komisia zabezpečí dôverné zaobchádzanie so všetkými citlivými informáciami získanými počas jej šetrení.

4. Ak Komisia zistí, že notifikovaná osoba nespĺňa alebo prestala spĺňať požiadavky na notifikáciu, prijme vykonávací akt, v ktorom sa od notifikujúceho členského štátu bude požadovať, aby prijal potrebné nápravné opatrenia vrátane zrušenia notifikácie, ak je to potrebné.

Uvedený vykonávací akt sa prijme v súlade s konzultačným postupom uvedeným v článku 45 ods. 2.

Článok 32

Povinnosti notifikovaných osôb, pokiaľ ide o výkon ich činností

1. Notifikované osoby vykonávajú posudzovanie zhody v súlade s postupmi posudzovania zhody stanovenými v prílohe IV.

2. Posudzovanie zhody sa vykonáva primeraným spôsobom tak, aby sa predišlo zbytočnému zaťaženiu hospodárskych subjektov. Notifikované osoby pri vykonávaní svojej činnosti náležite zohľadňujú veľkosť podniku, odvetvie, v ktorom podnik pôsobí, jeho štruktúru, stupeň zložitosti technológie daného produktu a hromadný či sériový charakter výrobného procesu.

Pritom však dodržiavajú mieru prísnosti a úroveň ochrany, ktoré sa požadujú v záujme zabezpečenia súladu EÚ produktu na hnojenie s ustanoveniami tohto nariadenia.

3. Ak notifikovaná osoba zistí, že výrobca nesplnil požiadavky stanovené v prílohe I, II alebo III alebo v zodpovedajúcich harmonizovaných technických normách, spoločných špecifikáciách uvedených v článku 14, či v iných technických špecifikáciách, požiada výrobcu, aby prijal primerané nápravné opatrenia, a certifikát ani rozhodnutie o schválení nevydá.

4. Ak po vydaní certifikátu alebo rozhodnutia o schválení notifikovaná osoba v rámci monitorovania zhody zistí, že EÚ produkt na hnojenie už nevyhovuje, požiada výrobcu, aby prijal primerané nápravné opatrenia, a v prípade potreby pozastaví platnosť certifikátu či rozhodnutia o schválení alebo certifikát či rozhodnutie o schválení odníme.

5. Ak sa nápravné opatrenia neprijmú alebo ak nemajú požadovaný účinok, notifikovaná osoba podľa náležitého prípadu obmedzí všetky príslušné certifikáty alebo rozhodnutia o schválení, pozastaví ich platnosť alebo ich odníme.

Článok 33

Odvolanie proti rozhodnutiam notifikovaných osôb

Členské štáty zabezpečia, aby sa bolo možné odvolať proti rozhodnutiam notifikovaných osôb.

Článok 34

Informačná povinnosť notifikovaných osôb

1. Notifikované osoby informujú notifikujúci orgán: a) o každom zamietnutí, obmedzení alebo pozastavení platnosti certifikátu alebo rozhodnutia o schválení, alebo o ich odňatí; b) o akýchkoľvek okolnostiach, ktoré majú vplyv na rozsah alebo podmienky notifikácie; c) o každej žiadosti o informácie, ktorú dostali od orgánov dohľadu nad trhom v súvislosti s činnosťami posudzovania zhody; d) na požiadanie o činnostiach posudzovania zhody vykonaných v rámci rozsahu ich notifikácie a o akejkoľvek inej vykonanej činnosti vrátane cezhraničných činností a zadávania činností subdodávateľom.

2. Notifikované osoby poskytujú ostatným osobám notifikovaným podľa tohto nariadenia, ktoré vykonávajú podobné činnosti posudzovania zhody vzťahujúce sa na rovnaké EÚ produkty na hnojenie, relevantné informácie o otázkach týkajúcich sa negatívnych a na požiadanie i pozitívnych výsledkov posudzovania zhody.

Článok 35

Výmena skúseností

Komisia organizačne zabezpečí výmenu skúseností medzi vnútroštátnymi orgánmi členských štátov, ktoré sú zodpovedné za notifikácie.

Článok 36

Koordinácia notifikovaných osôb

Komisia zabezpečí zavedenie a riadne fungovanie primeranej koordinácie a spolupráce medzi osobami notifikovanými podľa tohto nariadenia vo forme odvetvovej skupiny notifikovaných osôb.

Notifikované osoby sa zúčastňujú na práci tejto skupiny priamo alebo prostredníctvom určených zástupcov.







KAPITOLA V

DOHĽAD NAD TRHOM ÚNIE, KONTROLA EÚ PRODUKTOV NA HNOJENIE VSTUPUJÚCICH NA TRH ÚNIE A OCHRANNÝ POSTUP ÚNIE

Článok 37

Dohľad nad trhom Únie a kontrola EÚ produktov na hnojenie vstupujúcich na trh Únie

Na EÚ produkty na hnojenie sa uplatňujú články 16 až 29 nariadenia (ES) č. 765/2008.

Článok 38

Postup na vnútroštátnej úrovni pre zaobchádzanie s EÚ produktmi na hnojenie, ktoré predstavujú riziko

1. Ak majú orgány dohľadu nad trhom jedného členského štátu dostatočný dôvod domnievať sa, že EÚ produkt na hnojenie predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, vykonajú v súvislosti s daným EÚ produktom na hnojenie hodnotenie vzťahujúce sa na všetky príslušné požiadavky stanovené v tomto nariadení. Príslušné hospodárske subjekty podľa potreby na tento účel spolupracujú s orgánmi dohľadu nad trhom.

Ak v priebehu hodnotenia uvedeného v prvom pododseku orgány dohľadu nad trhom zistia, že EÚ produkt na hnojenie nespĺňa požiadavky stanovené v tomto nariadení, bezodkladne požiadajú príslušný hospodársky subjekt, aby v primeranej lehote predpísanej orgánmi dohľadu nad trhom a úmernej povahe rizika prijal všetky primerané nápravné opatrenia na to, aby zosúladil EÚ produkt na hnojenie s uvedenými požiadavkami, stiahol ho z trhu alebo ho spätne prevzal.

Orgány dohľadu nad trhom o tom informujú príslušnú notifikovanú osobu.

Na opatrenia uvedené v druhom pododseku tohto odseku sa uplatňuje článok 21 nariadenia (ES) č. 765/2008.

2. Ak sa orgány dohľadu nad trhom domnievajú, že neplnenie požiadaviek sa netýka len ich územia, informujú Komisiu a ostatné členské štáty o výsledkoch hodnotenia a o opatreniach, ktoré má hospodársky subjekt na ich žiadosť prijať.

3. Hospodársky subjekt zabezpečí, aby sa všetky primerané nápravné opatrenia prijali v súvislosti so všetkými dotknutými EÚ produktmi na hnojenie, ktoré sprístupnil na trhu v celej Únii.

4. Ak príslušný hospodársky subjekt v lehote uvedenej v odseku 1 druhom pododseku neprijme primerané nápravné opatrenia, orgány dohľadu nad trhom prijmú všetky primerané predbežné opatrenia s cieľom zakázať alebo obmedziť sprístupnenie EÚ produktu na hnojenie na svojom vnútroštátnom trhu, stiahnuť EÚ produkt na hnojenie z daného trhu, alebo ho spätne prevziať.

Orgány dohľadu nad trhom o týchto opatreniach bezodkladne informujú Komisiu a ostatné členské štáty.

5. Informácie uvedené v odseku 4 druhom pododseku zahŕňajú všetky podrobné údaje, ktoré sú k dispozícii, najmä údaje potrebné na identifikáciu nevyhovujúceho EÚ produktu na hnojenie, údaje o pôvode tohto EÚ produktu na hnojenie, povahe údajného nesúladu a o možnom riziku, o povahe a trvaní prijatých vnútroštátnych opatrení, ako aj argumenty, ktoré predložil príslušný hospodársky subjekt. Orgány dohľadu nad trhom predovšetkým uvedú, či je nesúlad spôsobený niektorým z týchto dôvodov: a) EÚ produkt na hnojenie nespĺňa požiadavky stanovené v prílohe I, II alebo III; b) nedostatky v harmonizovaných technických normách uvedených v článku 13; c) nedostatky v spoločných špecifikáciách uvedených v článku 14.

6. Členské štáty iné ako členský štát, ktorý postup podľa tohto článku inicioval, bezodkladne informujú Komisiu a ostatné členské štáty o všetkých prijatých opatreniach a o všetkých dodatočných informáciách týkajúcich sa nesúladu dotknutého EÚ produktu na hnojenie, ktoré majú k dispozícii, a v prípade nesúhlasu s prijatým vnútroštátnym opatrením aj o svojich námietkach.

7. Ak do troch mesiacov od prijatia informácií uvedených v odseku 4 druhom pododseku žiadny členský štát ani Komisia nevznesú námietku, pokiaľ ide o predbežné opatrenie prijaté členským štátom, dané opatrenie sa pokladá za opodstatnené.

8. Členské štáty zabezpečia, aby sa v súvislosti s dotknutým EÚ produktom na hnojenie bezodkladne prijali primerané obmedzujúce opatrenia, ako napríklad stiahnutie EÚ produktu na hnojenie z trhu.

9. Povinnosti orgánov dohľadu nad trhom podľa tohto článku sa uplatňujú bez toho, aby bola dotknutá možnosť členských štátov regulovať produkty na hnojenie, ktoré nie sú EÚ produktmi na hnojenie.

Článok 39

Ochranný postup Únie

1. Ak sú po dokončení postupu stanoveného v článku 38 ods. 3 a 4 vznesené námietky proti opatreniu prijatému členským štátom alebo ak sa Komisia domnieva, že vnútroštátne opatrenie je v rozpore s právom Únie, Komisia začne bezodkladne konzultovať s členskými štátmi a príslušným hospodárskym subjektom či subjektmi a zhodnotí dané vnútroštátne opatrenie. Na základe výsledkov uvedeného hodnotenia Komisia prijme vykonávací akt v podobe rozhodnutia, v ktorom stanoví, či vnútroštátne opatrenie je alebo nie je opodstatnené.

Ak sa vnútroštátne opatrenie považuje za opodstatnené, v rozhodnutí sa všetkým členským štátom nariadi, aby prijali nevyhnutné opatrenia na zabezpečenie stiahnutia nevyhovujúceho EÚ produktu na hnojenie zo svojho trhu a informovali o tom Komisiu.

Ak sa vnútroštátne opatrenie považuje za neopodstatnené, v rozhodnutí sa príslušnému členskému štátu nariadi, aby dané opatrenie zrušil.

Rozhodnutie Komisie je určené všetkým členským štátom a Komisia ho ihneď oznámi členským štátom a príslušnému hospodárskemu subjektu či subjektom.

2. Ak sa vnútroštátne opatrenie považuje za opodstatnené a nesúlad EÚ produktu na hnojenie sa pripisuje nedostatkom v harmonizovaných technických normách uvedených v článku 38 ods. 5 písm. b) tohto nariadenia, Komisia uplatní postup stanovený v článku 11 nariadenia (EÚ) č. 1025/2012.

3. Ak sa vnútroštátne opatrenie považuje za opodstatnené a nesúlad EÚ produktu na hnojenie sa pripisuje nedostatkom v spoločných špecifikáciách uvedených v článku 38 ods. 5 písm. c), Komisia bezodkladne prijme vykonávacie akty, ktorými príslušné spoločné špecifikácie zmení alebo zruší.

Uvedené vykonávacie akty sa prijmú v súlade s postupom preskúmania uvedeným v článku 45 ods. 3.

Článok 40

Vyhovujúce EÚ produkty na hnojenie, ktoré predstavujú riziko

1. Ak po vykonaní hodnotenia podľa článku 38 ods. 1 členský štát zistí, že aj keď je EÚ produkt na hnojenie je v súlade s týmto nariadením, predstavuje riziko pre zdravie ľudí, zvierat alebo rastlín, pre bezpečnosť alebo pre životné prostredie, bezodkladne požiada príslušný hospodársky subjekt, aby v primeranej lehote predpísanej orgánmi dohľadu nad trhom a úmernej povahe rizika prijal všetky primerané opatrenia na zabezpečenie toho, aby dotknutý EÚ produkt na hnojenie pri sprístupnení na trhu toto riziko už nepredstavoval, na stiahnutie tohto EÚ produktu na hnojenie z trhu alebo na jeho spätné prevzatie.

2. Hospodársky subjekt zabezpečí, aby sa nápravné opatrenia prijali v súvislosti so všetkými dotknutými EÚ produktmi na hnojenie, ktoré sprístupnil na trhu v celej Únii.

3. Členský štát ihneď informuje Komisiu a ostatné členské štáty. Tieto informácie zahŕňajú všetky podrobné údaje, ktoré sú k dispozícii, najmä údaje potrebné na identifikáciu dotknutého EÚ produktu na hnojenie, údaje o pôvode a dodávateľskom reťazci daného EÚ produktu na hnojenie, o povahe možného rizika a o povahe a trvaní prijatých vnútroštátnych opatrení.

4. Komisia začne bezodkladne konzultovať s členskými štátmi a príslušným hospodárskym subjektom alebo subjektmi a zhodnotí prijaté vnútroštátne opatrenia. Na základe výsledkov uvedeného hodnotenia Komisia prijme vykonávací akt v podobe rozhodnutia, v ktorom stanoví, či vnútroštátne opatrenie je alebo nie je opodstatnené, a podľa potreby nariadi primerané opatrenia.

Uvedené vykonávacie akty sa prijmú v súlade s postupom preskúmania uvedeným v článku 45 ods. 3.

V riadne odôvodnených vážnych a naliehavých prípadoch týkajúcich sa ochrany zdravia ľudí, zvierat alebo rastlín, bezpečnosti alebo životného prostredia Komisia v súlade s postupom uvedeným v článku 45 ods. 4 prijme okamžite uplatniteľné vykonávacie akty.

5. Rozhodnutie Komisie je určené všetkým členským štátom a Komisia ho ihneď oznámi členským štátom a príslušnému hospodárskemu subjektu či subjektom.

Článok 41

Formálny nesúlad

1. Bez toho, aby bol dotknutý článok 38, ak členský štát dospeje v súvislosti s EÚ produktom na hnojenie k jednému z nasledujúcich zistení, požiada príslušný hospodársky subjekt, aby daný nesúlad odstránil: a) označenie CE bolo umiestnené v rozpore s článkom 30 nariadenia (ES) č. 765/2008 alebo s článkom 18 tohto nariadenia; b) identifikačné číslo notifikovanej osoby bolo umiestnené v rozpore s článkom 18 alebo nebolo umiestnené v prípade, v ktorom sa to požaduje podľa článku 18; c) EÚ vyhlásenie o zhode nebolo vypracované alebo nebolo vypracované správne; d) technická dokumentácia buď nie je k dispozícii, alebo nie je úplná; e) informácie uvedené v článku 6 ods. 6 alebo v článku 8 ods. 3 chýbajú, sú nesprávne alebo neúplné; f) nie je splnená ktorákoľvek iná administratívna požiadavka stanovená v článku 6 alebo článku 8.

2. Ak nesúlad uvedený v odseku 1 pretrváva, dotknutý členský štát prijme všetky primerané opatrenia na to, aby obmedzil alebo zakázal sprístupnenie EÚ produktu na hnojenie na trhu alebo zabezpečil stiahnutie produktu z trhu či spätné prevzatie.

Povinnosti členských štátov v tomto zmysle sa uplatňujú bez toho, aby bola dotknutá ich možnosť regulovať produkty na hnojenie, ktoré nie sú EÚ produktmi na hnojenie.







KAPITOLA VI

DELEGOVANÉ PRÁVOMOCI A POSTUP VÝBORU

Článok 42

Zmeny príloh

1. Komisia je splnomocnená prijímať delegované akty v súlade s článkom 44, ktorými sa mení príloha I, s výnimkou limitných hodnôt kadmia a vymedzení kategórií produktov podľa účinku alebo iných prvkov súvisiacich s rozsahom týchto kategórií, ako aj prílohy II, III a IV na účely prispôsobenia uvedených príloh technickému pokroku a na účely uľahčenia prístupu na vnútorný trh a voľného pohybu EÚ produktov na hnojenie: a) ktoré majú potenciál byť predmetom významného obchodovania na vnútornom trhu; a b) pre ktoré existujú vedecké dôkazy o tom, že: i) nepredstavujú riziko pre zdravie ľudí, zvierat alebo rastlín, pre bezpečnosť alebo pre životné prostredie a ii) zabezpečujú agronomickú účinnosť.

Pri prijímaní delegovaných aktov, ktorými sa zavedú do prílohy I nové limitné hodnoty pre kontaminanty, Komisia podľa náležitého prípadu zohľadní vedecké stanoviská Európskeho úradu pre bezpečnosť potravín, Európskej chemickej agentúry alebo Spoločného výskumného centra Komisie.

Ak Komisia prijme delegované akty s cieľom doplniť alebo preskúmať kategórie komponentných materiálov, aby sa do nich zahrnuli materiály, ktoré možno pokladať za zhodnotený odpad alebo vedľajšie produkty v zmysle smernice 2008/98/ES, v uvedených delegovaných aktoch sa takéto materiály explicitne vylúčia z kategórií komponentných materiálov 1 a 11 prílohy II k tomuto nariadeniu.

Pri prijímaní delegovaných aktov podľa tohto odseku Komisia uprednostní najmä vedľajšie živočíšne produkty, vedľajšie produkty v zmysle smernice 2008/98/ES a zhodnotený odpad pochádzajúce predovšetkým zo sektora poľnohospodárstva a agropotravinárskeho priemyslu, ako aj materiály a produkty, ktoré už boli zákonne uvedené na trh v jednom alebo vo viacerých členských štátoch.

2. Po 15. júli 2019 Komisia bez zbytočného odkladu posúdi struvit, biouhlie a produkty na báze popola. Ak sa uvedeným posúdením dospeje k záveru, že sú splnené kritériá uvedené v odseku 1 písm. b), Komisia prijme delegované akty podľa odseku 1 s cieľom zahrnúť uvedené materiály do prílohy II.

3. Komisia môže prijímať delegované akty podľa odseku 1, ktorými sa mení príloha II k tomuto nariadeniu s cieľom zahrnúť do kategórií komponentných materiálov materiály, ktoré v dôsledku činnosti zhodnocovania prestávajú byť odpadom, iba vtedy, ak sa pravidlami zhodnocovania v uvedenej prílohe prijatými najneskôr ku dňu zahrnutia zabezpečí, že uvedené materiály spĺňajú podmienky stanovené v článku 6 smernice 2008/98/ES.

4. Komisia môže prijímať delegované akty podľa odseku 1, ktorými sa mení príloha II s cieľom doplniť nové mikroorganizmy alebo nové kmene mikroorganizmov alebo doplňujúce metódy spracovania do kategórie komponentných materiálov pre takéto organizmy, až po tom, ako overí, ktoré kmene ďalších mikroorganizmov spĺňajú kritériá uvedené v odseku 1 písm. b), a to na základe týchto údajov: a) názov mikroorganizmu; b) taxonomická klasifikácia mikroorganizmu: rod, druh, kmeň a metóda získavania; c) údaje z vedeckej literatúry o bezpečnej výrobe, uchovávaní a používaní mikroorganizmu; d) taxonomický vzťah k druhom mikroorganizmov, ktoré spĺňajú požiadavky na kvalifikovaný predpoklad bezpečnosti, ako ho stanovil Európsky úrad pre bezpečnosť potravín; e) informácie o výrobnom procese, čo v náležitých prípadoch zahŕňa metódy spracovania ako sušenie rozprašovaním, sušenie vo fluidnej vrstve, stacionárne sušenie, odstreďovanie, deaktivácia teplom, filtrácia a mletie; f) informácie o totožnosti a hladinách rezíduí zvyškových medziproduktov, toxínov alebo mikrobiálnych metabolitov v komponentnom materiáli a g) prirodzený výskyt, prežitie a mobilita v životnom prostredí.

5. Komisia môže prijímať delegované akty podľa odseku 1, ktorými sa mení príloha II k tomuto nariadeniu s cieľom doplniť odvodené produkty v zmysle nariadenia (ES) č. 1069/2009 do kategórií komponentných materiálov, iba vtedy, ak bol v súlade s článkom 5 ods. 2 uvedeného nariadenia určený koncový bod vo výrobnom reťazci.

Komisia posúdi takéto odvodené produkty z hľadiska relevantných aspektov nezohľadnených na účely určenia koncového bodu vo výrobnom reťazci v súlade s nariadením (ES) č. 1069/2009. Ak z uvedeného posúdenia vyplynie záver, že kritériá uvedené v odseku 1 písm. b) tohto článku sú splnené, Komisia prijme delegované akty podľa odseku 1 tohto článku s cieľom zahrnúť uvedené materiály do tabuľky v kategórii komponentných materiálov 10 v časti II prílohy II k tomuto nariadeniu bez zbytočného odkladu, len čo sa takýto koncový bod určí.

6. Do 16. júla 2024 Komisia posúdi kritériá biodegradability polymérov uvedené v kategórii komponentných materiálov 9 bode 2 v časti II prílohy II a skúšobné metódy na overenie súladu s týmito kritériami a v náležitých prípadoch prijme delegované akty podľa odseku 1, v ktorých stanoví tieto kritériá.

Takýmito kritériami sa zabezpečí, že:

a) polymér v prirodzených pôdnych podmienkach a vodnom prostredí na území Únie dokáže prejsť takým fyzikálnym a biologickým rozkladom, že sa napokon rozloží len na oxid uhličitý, biomasu a vodu;

b) v porovnaní s príslušnou normou v rámci skúšky biodegradácie sa aspoň 90 % organického uhlíka obsiahnutého v polyméri počas maximálne 48 mesiacov po skončení obdobia účinku produktu na hnojenie uvedeného na etikete premení na oxid uhličitý; a

c) používanie polymérov nebude mať za následok hromadenie plastov v životnom prostredí.

7. Do 16. júla 2022 Komisia prijme delegované akty v súlade s článkom 44 s cieľom doplniť kategóriu komponentných materiálov 11 bod 3 v časti II prílohy II k tomuto nariadeniu stanovením kritérií agronomickej účinnosti a bezpečnosti používania vedľajších produktov v zmysle smernice 2008/98/ES v EÚ produktoch na hnojenie. V týchto kritériách sa zohľadnia súčasné postupy pri výrobe produktu, technologický vývoj a najnovšie vedecké dôkazy.

8. Komisia je splnomocnená prijímať delegované akty v súlade s článkom 44, ktorými sa mení príloha I, s výnimkou limitných hodnôt kadmia, ako aj prílohy II, III a IV na základe nových vedeckých dôkazov. Komisia využije toto splnomocnenie, ak sa na základe vyhodnotenia rizika preukáže, že je potrebná zmena na zabezpečenie toho, aby žiadny EÚ produkt na hnojenie, ktorý spĺňa požiadavky tohto nariadenia, nepredstavoval za bežných podmienok používania riziko pre zdravie ľudí, zvierat alebo rastlín, pre bezpečnosť alebo pre životné prostredie.

Článok 43

Samostatné delegované akty pre samostatné kategórie komponentných materiálov

Komisia pri výkone svojej právomoci prijímať delegované akty podľa článku 42 prijme samostatný delegovaný akt pre každú kategóriu komponentných materiálov v prílohe II. Uvedené delegované akty zahŕňajú akékoľvek zmeny príloh I, III a IV, ktoré sú potrebné v dôsledku zmien prílohy II.

Článok 44

Vykonávanie delegovania právomoci

1. Komisii sa udeľuje právomoc prijímať delegované akty za podmienok stanovených v tomto článku.

2. Právomoc prijímať delegované akty uvedené v článku 42 sa Komisii udeľuje na obdobie piatich rokov od 15. júla 2019. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto päťročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.

3. Delegovanie právomoci uvedené v článku 42 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.

4. Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.

5. Komisia oznamuje delegovaný akt hneď po prijatí súčasne Európskemu parlamentu a Rade.

6. Delegovaný akt prijatý podľa článku 42 nadobudne účinnosť, len ak Európsky parlament alebo Rada voči nemu nevzniesli námietku v lehote troch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o tri mesiace.

Článok 45

Postup výboru

1. Komisii pomáha Výbor pre produkty na hnojenie. Uvedený výbor je výborom v zmysle nariadenia (EÚ) č. 182/2011.

2. Ak sa odkazuje na tento odsek, uplatňuje sa článok 4 nariadenia (EÚ) č. 182/2011.

3. Ak sa odkazuje na tento odsek, uplatňuje sa článok 5 nariadenia (EÚ) č. 182/2011.

4. Ak sa odkazuje na tento odsek, uplatňuje sa článok 8 nariadenia (EÚ) č. 182/2011 v spojení s jeho článkom 5.







KAPITOLA VII

ZMENY

Článok 46

Zmeny nariadenia (ES) č. 1069/2009

Nariadenie (ES) č. 1069/2009 sa mení takto:

1. V článku 5 sa odseky 2 a 3 nahrádzajú takto: „2. Pre odvodené produkty uvedené v článkoch 32, 35 a 36, ktoré už nepredstavujú žiadne významné riziko pre verejné zdravie alebo zdravie zvierat, sa môže stanoviť koncový bod výrobného reťazca, po ktorého dosiahnutí už nepodliehajú požiadavkám tohto nariadenia. Tieto odvodené produkty sa tak môžu uviesť na trh bez obmedzení vyplývajúcich z tohto nariadenia a nie sú už predmetom úradných kontrol v súlade s týmto nariadením. Komisia je splnomocnená prijímať delegované akty v súlade s článkom 51a, ktorými sa toto nariadenie doplní tým, že sa určí koncový bod výrobného reťazca, po ktorého dosiahnutí produkty uvedené v tomto odseku už nepodliehajú požiadavkám tohto nariadenia. 3. V prípade rizík pre verejné zdravie alebo zdravie zvierat sa články 53 a 54 nariadenia (ES) č. 178/2002 týkajúce sa mimoriadnych zdravotných opatrení primerane uplatňujú na odvodené produkty uvedené v článkoch 32, 33 a 36 tohto nariadenia. 4. Do šiestich mesiacov od 15. júla 2019 Komisia začne prvé posúdenie tých odvodených produktov uvedených v článku 32, ktoré sa už vo veľkej miere používajú v Únii ako organické hnojivá a zúrodňujúce látky. Toto posúdenie zahŕňa minimálne tieto produkty: mäsová múčka, kostná múčka, mäsokostná múčka, krv zvierat, hydrolyzované bielkoviny z materiálov kategórie 3, spracovaný hnoj, kompost, zvyšky rozkladu vznikajúce pri premene na bioplyn, perová múčka, glycerín a iné produkty z materiálov kategórie 2 alebo 3 pochádzajúce z výroby bionafty a obnoviteľných palív, ako aj krmivo pre spoločenské zvieratá, krmivá a psie žuvačky, ktoré boli zamietnuté z komerčných dôvodov alebo kvôli technickému zlyhaniu, a odvodené produkty z krvi zvierat, z koží a kožiek, z paznechtov a rohov, z guána z netopierov a vtákov, z vlny a srsti, z peria a páperia a zo štetín ošípaných. Ak z posúdenia vyplynie, že uvedené odvodené produkty už nepredstavujú žiadne významné riziko pre verejné zdravie alebo zdravie zvierat, Komisia určí koncový bod výrobného reťazca podľa odseku 2 tohto článku, a to bez zbytočného odkladu a v každom prípade najneskôr do šiestich mesiacov po ukončení posúdenia.“

2. Vkladá sa tento článok: „Článok 51a Vykonávanie delegovania právomoci 1. Komisii sa udeľuje právomoc prijímať delegované akty za podmienok stanovených v tomto článku. 2. Právomoc prijímať delegované akty uvedené v článku 5 ods. 2 sa Komisii udeľuje na obdobie piatich rokov od 15. júla 2019. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto päťročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia. 3. Delegovanie právomoci uvedené v článku 5 ods. 2 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť. 4. Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva ( *1 ). 5. Komisia oznamuje delegovaný akt hneď po prijatí súčasne Európskemu parlamentu a Rade. 6. Delegovaný akt prijatý podľa článku 5 ods. 2 nadobudne účinnosť, len ak Európsky parlament alebo Rada voči nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.

Článok 47

Zmeny nariadenia (ES) č. 1107/2009

Nariadenie (ES) č. 1107/2009 sa mení takto:

1. V článku 2 ods. 1 sa písmeno b) nahrádza takto: „b) ovplyvnenie životných procesov rastlín, ako sú napríklad látky ovplyvňujúce ich rast iné ako živiny alebo rastlinné biostimulátory;“.

2. V článku 3 sa dopĺňa tento bod: „34. „rastlinný biostimulátor“ je prípravok, ktorý stimuluje proces výživy rastliny nezávisle od svojho obsahu živín a ktorého jediným účelom je zlepšenie jednej alebo viacerých z týchto vlastností rastliny alebo jej rizosféry: a) efektívnosť využívania živín; b) tolerancia na abiotický stres; c) kvalitatívne znaky; d) dostupnosť živín nachádzajúcich sa v pôde alebo v rizosfére;“.

3. V článku 80 sa dopĺňa tento odsek: „8. Na prípravok, pre ktorý sa udelila autorizácia podľa článku 32 ods. 1 na základe žiadosti podanej pred 15. júlom 2019 a ktorý po tomto dátume patrí do vymedzenia pojmu v článku 3 bode 34, sa naďalej uplatňuje toto nariadenie počas obdobia stanoveného v autorizácii.“.







KAPITOLA VIII

PRECHODNÉ A ZÁVEREČNÉ USTANOVENIA

Článok 48

Sankcie

Členské štáty stanovia pravidlá, pokiaľ ide o sankcie uplatniteľné pri porušení tohto nariadenia, a prijmú všetky opatrenia potrebné na zabezpečenie ich uplatňovania. Stanovené sankcie musia byť účinné, primerané a odrádzajúce. Členské štáty o uvedených pravidlách a opatreniach bezodkladne informujú Komisiu a bezodkladne jej oznámia každú následnú zmenu, ktorá uvedené pravidlá a opatrenia ovplyvní.

Článok 49

Správa

Do 16. júla 2026 Komisia predloží Európskemu parlamentu a Rade správu, v ktorej zhodnotí uplatňovanie tohto nariadenia a jeho celkový vplyv, pokiaľ ide o dosahovanie jeho cieľov, vrátane vplyvu na malé a stredné podniky. Správa obsahuje:

a) posúdenie fungovania vnútorného trhu s produktmi na hnojenie vrátane efektívnosti posudzovania zhody a dohľadu nad trhom a analýzu účinkov dobrovoľnej harmonizácie na výrobu, na podiely na trhu a na obchodné toky EÚ produktov na hnojenie a produktov na hnojenie uvedených na trh podľa vnútroštátnych pravidiel;

b) revíziu limitných hodnôt pre obsah kadmia vo fosforečných hnojivách s cieľom posúdiť realizovateľnosť zníženia uvedených limitných hodnôt na nižšiu vhodnú úroveň, a to na základe dostupných technológií a vedeckých dôkazov o expozícii účinkom kadmia a o jeho akumulácii v životnom prostredí, pričom sa zohľadnia environmentálne faktory, najmä v súvislosti s pôdnymi a klimatickými podmienkami, zdravotné faktory, ako aj sociálno-ekonomické faktory vrátane bezpečnosti dodávok;

c) posúdenie uplatňovania obmedzení týkajúcich sa množstva kontaminantov stanovených v prílohe I a posúdenie akýchkoľvek nových relevantných vedeckých informácií týkajúcich sa toxicity a karcinogenity kontaminantov, ktoré budú dostupné, a to vrátane rizík vyplývajúcich z kontaminácie uránom v produktoch na hnojenie.

V správe sa náležite zohľadní technologický pokrok a inovácia, ako aj procesy štandardizácie týkajúce sa výroby a používania produktov na hnojenie. V náležitom prípade sa k správe pripojí legislatívny návrh.

Článok 50

Preskúmanie biodegradability

Do 16. júla 2024 Komisia uskutoční preskúmanie s cieľom posúdiť možnosť stanoviť kritériá biodegradability pre mulčovacie fólie a možnosť ich začlenenia do kategórie komponentných materiálov 9 v časti II prílohy II.

Článok 51

Zrušenie nariadenia (ES) č. 2003/2003

Nariadenie (ES) č. 2003/2003 sa zrušuje s účinnosťou od 16. júla 2022.

Odkazy na zrušené nariadenie sa považujú za odkazy na toto nariadenie.

Článok 52

Prechodné ustanovenia

Členské štáty nebránia tomu, aby sa na trhu sprístupňovali produkty, ktoré boli v súlade s nariadením (ES) č. 2003/2003 uvedené na trh ako hnojivá s označením „hnojivo ES“ pred 16. júlom 2022. Na takéto produkty sa však mutatis mutandis uplatňuje kapitola V tohto nariadenia.

Článok 53

Nadobudnutie účinnosti a uplatňovanie

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 16. júla 2022.

Avšak:

a) článok 4 ods. 3 a články 14, 42, 43, 44, 45, 46 a 47 sa uplatňujú od 15. júla 2019; a

b) články 20 až 36 sa uplatňujú od 16. apríla 2020.

Toto nariadenie je záväzné v celom rozsahu a priamo uplatniteľné vo všetkých členských štátoch.









PRÍLOHA I

Kategórie produktov podľa účinku (ďalej len „PFC“ – Product Function Categories) pre EÚ produkty na hnojenie

ČASŤ I

OZNAČENIE PFC

1. Hnojivo

A. Organické hnojivo

I. Tuhé organické hnojivo

II. Kvapalné organické hnojivo

B. Organicko-minerálne hnojivo

I. Tuhé organicko-minerálne hnojivo

II. Kvapalné organicko-minerálne hnojivo

C. Anorganické hnojivo

I. Anorganické hnojivo s obsahom makroživiny

a) Tuhé anorganické hnojivo s obsahom makroživiny i) Jednozložkové tuhé anorganické hnojivo s obsahom makroživiny A) Jednozložkové tuhé anorganické hnojivo s makroživinou typu dusičnanu amónneho s vysokým obsahom dusíka ii) Viaczložkové tuhé anorganické hnojivo s obsahom makroživiny A) Viaczložkové tuhé anorganické hnojivo s makroživinou typu dusičnanu amónneho s vysokým obsahom dusíka

b) Kvapalné anorganické hnojivo s obsahom makroživiny i) Jednozložkové kvapalné anorganické hnojivo s obsahom makroživiny ii) Viaczložkové kvapalné anorganické hnojivo s obsahom makroživiny

II. Anorganické hnojivo s obsahom mikroživiny

a) Jednozložkové anorganické hnojivo s obsahom mikroživiny

b) Viaczložkové anorganické hnojivo s obsahom mikroživiny

2. Prípravok na vápnenie

3. Pôdna pomocná látka

A. Organická pôdna pomocná látka

B. Anorganická pôdna pomocná látka

4. Pestovateľský substrát

5. Inhibítor

A. Inhibítor nitrifikácie

B. Inhibítor denitrifikácie

C. Inhibítor ureázy

6. Rastlinný biostimulátor

A. Mikrobiálny rastlinný biostimulátor

B. Nemikrobiálny rastlinný biostimulátor

7. Zmes produktov na hnojenie

ČASŤ II

POŽIADAVKY TÝKAJÚCE SA PFC

1. V tejto časti sa stanovujú požiadavky týkajúce sa produktov podľa účinku (PFC), do ktorých sa zaraďujú EÚ produkty na hnojenie z hľadiska svojho uvedeného účinku.

2. Požiadavky stanovené v tejto prílohe pre určitú kategóriu PFC sa uplatňujú na EÚ produkty na hnojenie vo všetkých podkategóriách danej PFC.

3. Ak je na EÚ produkte na hnojenie uvedené, že má účinok stanovený v tejto prílohe pri príslušnej PFC, toto tvrdenie vychádza z mechanizmu jeho pôsobenia, relatívneho obsahu jeho rôznych zložiek alebo z akéhokoľvek iného relevantného parametra.

4. Ak súlad s určitou požiadavkou (napríklad neprítomnosť určitého kontaminantu) nepochybne a jednoznačne vyplýva z povahy EÚ produktu na hnojenie alebo z jeho výrobného procesu, uvedený súlad možno predpokladať, na zodpovednosť výrobcu, pri postupe posudzovania zhody bez vykonania overenia (napríklad skúšania).

▼M1

5. Rezíduá farmakologicky účinnej látky v zmysle nariadenia Európskeho parlamentu a Rady ( 1 ) (ES) č. 470/2009 môžu byť prítomné v EÚ produkte na hnojenie, len ak je táto látka buď:

— zahrnutá do tabuľky 1 prílohy k nariadeniu Komisie (EÚ) č. 37/2010 ( 2 ), alebo

— jej referenčná hodnota na prijatie opatrení bola stanovená v súlade s nariadením Komisie (EÚ) 2019/1871 ( 3 ) a táto látka alebo jej rezíduá sú v EÚ produkte na hnojenie prítomné na úrovni, ktorá sa pohybuje pod touto referenčnou hodnotou.

▼M1

5a. EÚ produkt na hnojenie môže obsahovať účinnú látku v zmysle článku 2 ods. 2 nariadenia (ES) č. 1107/2009 len vtedy, ak tento EÚ produkt na hnojenie neslúži na ochranu rastlín v zmysle článku 2 ods. 1 uvedeného nariadenia.

▼B

6. Do žiadneho EÚ produktu na hnojenie sa nesmú zámerne pridávať fosforitany. Nezámerná prítomnosť fosforitanov nesmie presiahnuť 0,5 hm. %.

7. Požiadavky uvedené v tejto prílohe sa pri určitých živinách vyjadrujú v oxidovanej forme. Ak sa súlad posudzuje na základe prítomnosti danej živiny v jej elementárnej forme, použijú sa tieto konverzné faktory:

fosfor (P) = oxid fosforečný (P2O5) × 0,436

draslík (K) = oxid draselný (K2O) × 0,830

vápnik (Ca) = oxid vápenatý (CaO) × 0,715

horčík (Mg) = oxid horečnatý (MgO) × 0,603

sodík (Na) = oxid sodný (Na2O) × 0,742

síra (S) = oxid sírový (SO3) × 0,400.

8. Požiadavky uvedené v tejto prílohe sú vyjadrené odkazom na organický uhlík (Corg). Ak sa súlad posudzuje na základe organickej hmoty, použije sa tento konverzný faktor:

organický uhlík (Corg) = organická hmota × 0,56.

PFC 1: HNOJIVO

Hnojivo je EÚ produkt na hnojenie, ktorého účinkom je poskytnutie živín rastlinám alebo hubám.

PFC 1(A): ORGANICKÉ HNOJIVO

1. Organické hnojivo obsahuje:

— organický uhlík (C org ) a

— živiny

výlučne biologického pôvodu.

Organické hnojivo môže obsahovať rašelinu, leonardit a lignit, ale nesmie obsahovať žiadny iný materiál, ktorý je fosilizovaný alebo pevne usadený v geologických útvaroch.

2. Kontaminanty v organickom hnojive nesmú prekročiť tieto limitné hodnoty:

a) kadmium (Cd): 1,5 mg/kg sušiny,

b) šesťmocný chróm (Cr VI): 2 mg/kg sušiny,

c) ortuť (Hg): 1 mg/kg sušiny,

d) nikel (Ni): 50 mg/kg sušiny,

e) olovo (Pb): 120 mg/kg sušiny a

f) anorganický arzén (As): 40 mg/kg sušiny.

Organické hnojivo nesmie obsahovať biuret (C2H5N3O2).

3. Obsah medi (Cu) v organickom hnojive nesmie prekročiť 300 mg/kg sušiny a obsah zinku (Zn) v organickom hnojive nesmie prekročiť 800 mg/kg sušiny.

4. Patogény v organickom hnojive nesmú prekročiť limity stanovené v tejto tabuľke:







Mikroorganizmy, ktoré sa majú testovať Plány odberu vzoriek Limit n c m M Salmonella spp. 5 0 0 neprítomnosť v 25 g alebo 25 ml Escherichia coli alebo Enterococcaceae 5 5 0 1 000 v 1 g alebo 1 ml

pričom:

n = počet vzoriek, ktoré majú byť testované,

c = počet vzoriek, v ktorých počet baktérií vyjadrený v kolónie tvoriacich jednotkách (KTJ) je medzi m a M,

m = prahová hodnota pre počet baktérií vyjadrený v KTJ, ktorá sa považuje za uspokojivú,

M = maximálna hodnota počtu baktérií vyjadreného v KTJ.

PFC 1(A)(I): TUHÉ ORGANICKÉ HNOJIVO

1. Tuhé organické hnojivo musí byť v tuhej forme.

2. Tuhé organické hnojivo musí obsahovať aspoň jednu z týchto deklarovaných primárnych živín: dusík (N), oxid fosforečný (P2O5) alebo oxid draselný (K2O).

Ak tuhé organické hnojivo obsahuje len jednu deklarovanú primárnu živinu, obsah uvedenej živiny musí byť najmenej:

a) 2,5 hm. % celkového dusíka (N),

b) 2 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Ak tuhé organické hnojivo obsahuje viac ako jednu deklarovanú primárnu živinu, obsahy uvedených živín musia byť najmenej:

a) 1 hm. % celkového dusíka (N),

b) 1 hm. % celkového oxidu fosforečného (P2O5), alebo

c) 1 hm. % celkového oxidu draselného (K2O).

Súčet obsahov uvedených živín musí byť najmenej 4 hm. %.

3. Obsah organického uhlíka (Corg) v tuhom organickom hnojive musí byť najmenej 15 hm. %.

PFC 1(A)(II): KVAPALNÉ ORGANICKÉ HNOJIVO

1. Kvapalné organické hnojivo musí byť v kvapalnej forme.

2. Kvapalné organické hnojivo musí obsahovať aspoň jednu z týchto deklarovaných primárnych živín: dusík (N), oxid fosforečný (P2O5) alebo oxid draselný (K2O).

Ak kvapalné organické hnojivo obsahuje len jednu deklarovanú primárnu živinu, obsah uvedenej živiny musí byť najmenej:

a) 2 hm. % celkového dusíka (N),

b) 1 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Ak kvapalné organické hnojivo obsahuje viac ako jednu deklarovanú primárnu živinu, obsahy uvedených živín musia byť najmenej:

a) 1 hm. % celkového dusíka (N),

b) 1 hm. % celkového oxidu fosforečného (P2O5), alebo

c) 1 hm. % celkového oxidu draselného (K2O).

Súčet obsahov uvedených živín musí byť najmenej 3 hm. %.

3. Obsah organického uhlíka (Corg) v kvapalnom organickom hnojive musí byť najmenej 5 hm. %.

PFC 1(B): ORGANICKO-MINERÁLNE HNOJIVO

1. Organicko-minerálne hnojivo je zložené z

a) jedného alebo viacerých anorganických hnojív podľa vymedzenia v PFC 1(C) a

b) jedného alebo viacerých materiálov obsahujúcich: — organický uhlík (C org ) a — živiny výlučne biologického pôvodu.

Organicko-minerálne hnojivo môže obsahovať rašelinu, leonardit a lignit, ale nesmie obsahovať žiadny iný materiál, ktorý je fosilizovaný alebo pevne usadený v geologických útvaroch.

2. Ak je jedno alebo viacero anorganických hnojív v zložení jednozložkové alebo viaczložkové tuhé anorganické hnojivo s makroživinou typu dusičnanu amónneho s vysokým obsahom dusíka uvedené v PFC 1(C)(I)(a)(i-ii)(A), organicko-minerálne hnojivo nesmie obsahovať 16 alebo viac hm. % dusíka (N) v dôsledku prítomnosti dusičnanu amónneho (NH4NO3).

3. Kontaminanty v organicko-minerálnom hnojive nesmú prekročiť tieto limitné hodnoty:

a) kadmium (Cd): i) ak je celkový obsah fosforu (P) v organicko-minerálnom hnojive nižší ako 5 hm. % ekvivalentu oxidu fosforečného (P2O5): 3 mg/kg sušiny, alebo ii) ak je celkový obsah fosforu (P) v organicko-minerálnom hnojive rovný alebo vyšší ako 5 hm. % ekvivalentu oxidu fosforečného (P2O5) („fosforečné hnojivo“): 60 mg/kg oxidu fosforečného (P2O5);

b) šesťmocný chróm (Cr VI): 2 mg/kg sušiny;

c) ortuť (Hg): 1 mg/kg sušiny;

d) nikel (Ni): 50 mg/kg sušiny;

e) olovo (Pb): 120 mg/kg sušiny;

f) anorganický arzén (As): 40 mg/kg sušiny; a

g) biuret (C2H5N3O2): 12 g/kg sušiny.

4. Obsah medi (Cu) v organicko-minerálnom hnojive nesmie prekročiť 600 mg/kg sušiny a obsah zinku (Zn) v organicko-minerálnom hnojive nesmie prekročiť 1 500 mg/kg sušiny. Tieto limitné hodnoty sa však neuplatňujú, ak boli meď (Cu) alebo zinok (Zn) pridané do organicko-minerálneho hnojiva zámerne na účely nápravy nedostatku mikroživín v pôde a sú deklarované v súlade s prílohou III.

5. Patogény v organicko-minerálnom hnojive nesmú prekročiť limity stanovené v tejto tabuľke:







Mikroorganizmy, ktoré sa majú testovať Plány odberu vzoriek Limit n c m M Salmonella spp. 5 0 0 neprítomnosť v 25 g alebo 25 ml Escherichia coli alebo Enterococcaceae 5 5 0 1 000 v 1 g alebo 1 ml

pričom:

n = počet vzoriek, ktoré majú byť testované,

c = počet vzoriek, v ktorých počet baktérií vyjadrený v KTJ je medzi m a M,

m = prahová hodnota pre počet baktérií vyjadrený v KTJ, ktorá sa považuje za uspokojivú,

M = maximálna hodnota počtu baktérií vyjadreného v KTJ.

PFC 1(B)(I): TUHÉ ORGANICKO-MINERÁLNE HNOJIVO

1. Tuhé organicko-minerálne hnojivo musí byť v tuhej forme.

2. Tuhé organicko-minerálne hnojivo musí obsahovať aspoň jednu z týchto deklarovaných primárnych živín: dusík (N), oxid fosforečný (P2O5) alebo oxid draselný (K2O).

Ak tuhé organicko-minerálne hnojivo obsahuje len jednu deklarovanú primárnu živinu, obsah uvedenej živiny musí byť najmenej:

a) 2,5 hm. % celkového dusíka (N), z toho organický dusík (Norg) musí predstavovať 1 hm. %,

b) 2 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Ak tuhé organicko-minerálne hnojivo obsahuje viac ako jednu deklarovanú primárnu živinu, obsahy uvedených živín musia byť najmenej:

a) 2 hm. % celkového dusíka (N), z toho organický dusík (Norg) musí predstavovať 0,5 hm. %,

b) 2 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Súčet obsahov uvedených živín musí byť najmenej 8 hm. %.

3. Obsah organického uhlíka (Corg) v tuhom organicko-minerálnom hnojive musí byť najmenej 7,5 hm. %.

4. Každá materiálová jednotka tuhého organicko-minerálneho hnojiva musí obsahovať organický uhlík (Corg) a všetky živiny v ich deklarovanom množstve. Materiálová jednotka sa vzťahuje na jeden komponentný kus produktu, ako sú granuly alebo pelety.

PFC 1(B)(II): KVAPALNÉ ORGANICKO-MINERÁLNE HNOJIVO

1. Kvapalné organicko-minerálne hnojivo je v kvapalnej forme.

2. Kvapalné organicko-minerálne hnojivo musí obsahovať najmenej jednu z týchto deklarovaných primárnych živín: dusík (N), oxid fosforečný (P2O5) alebo oxid draselný (K2O).

Ak kvapalné organicko-minerálne hnojivo obsahuje len jednu deklarovanú primárnu živinu, obsah uvedenej živiny musí byť najmenej:

a) 2 hm. % celkového dusíka (N), z toho organický dusík (Norg) musí predstavovať 0,5 hm. %,

b) 2 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Ak kvapalné organicko-minerálne hnojivo obsahuje viac ako jednu deklarovanú primárnu živinu, obsahy uvedených živín musia byť najmenej:

a) 2 hm. % celkového dusíka (N), z toho organický dusík (Norg) musí predstavovať 0,5 hm. %,

b) 2 hm. % celkového oxidu fosforečného (P2O5), alebo

c) 2 hm. % celkového oxidu draselného (K2O).

Súčet obsahov uvedených živín musí byť najmenej 6 hm. %.

3. Obsah organického uhlíka (Corg) v kvapalnom organicko-minerálnom hnojive musí byť najmenej 3 hm. %.

PFC 1(C): ANORGANICKÉ HNOJIVO

1. Anorganické hnojivo je hnojivo, ktoré obsahuje živiny v minerálnej forme alebo z ktorého sa živiny v takejto forme uvoľňujú, pričom to nie je ani organické, ani organicko-minerálne hnojivo.

2. Okrem požiadaviek kategórií PFC 1 (C) (I) alebo PFC 1 (C) (II) musí anorganické hnojivo, ktoré obsahuje viac ako 1 hm. % organického uhlíka (Corg) iného, ako je organický uhlík (Corg) pochádzajúci z:

— chelátotvorných alebo komplexotvorných činidiel uvedených v kategórii komponentných materiálov (ďalej len „CMC“ – component material category) 1 bode 3 v časti II prílohy II,

— inhibítorov nitrifikácie, inhibítorov denitrifikácie alebo inhibítorov ureázy uvedených v CMC 1 bode 4 v časti II prílohy II,

— obalových činidiel uvedených v CMC 9 bode 1 písm. a) v časti II prílohy II,

— močoviny (CH 4 N 2 O), alebo

— kyánamidu vápenatého (CaCN 2 )

spĺňať požiadavku, že patogény v anorganickom hnojive nesmú prekročiť limity stanovené v tejto tabuľke:







Mikroorganizmy, ktoré sa majú testovať Plány odberu vzoriek Limit n c m M Salmonella spp. 5 0 0 neprítomnosť v 25 g alebo 25 ml Escherichia coli alebo Enterococcaceae 5 5 0 1 000 v 1 g alebo 1 ml

pričom:

n = počet vzoriek, ktoré majú byť testované,

c = počet vzoriek, v ktorých počet baktérií vyjadrený v KTJ je medzi m a M,

m = prahová hodnota pre počet baktérií vyjadrený v KTJ, ktorá sa považuje za uspokojivú,

M = maximálna hodnota počtu baktérií vyjadreného v KTJ.

PFC 1(C)(I): ANORGANICKÉ HNOJIVO S OBSAHOM MAKROŽIVINY

1. Účelom anorganického hnojiva s obsahom makroživiny je poskytovať rastlinám alebo hubám jednu alebo viacero z týchto makroživín:

a) primárne makroživiny: dusík (N), fosfor (P) alebo draslík (K),

b) sekundárne makroživiny: vápnik (Ca), horčík (Mg), sodík (Na) alebo síru (S).

2. Kontaminanty v anorganickom hnojive s obsahom makroživiny nesmú prekročiť tieto limitné hodnoty:

a) kadmium (Cd): i) ak je celkový obsah fosforu (P) v anorganickom hnojive s obsahom makroživiny nižší ako 5 hm. % ekvivalentu oxidu fosforečného (P2O5): 3 mg/kg sušiny, alebo ii) ak je celkový obsah fosforu (P) v anorganickom hnojive s obsahom makroživiny rovný alebo vyšší ako 5 hm. % ekvivalentu oxidu fosforečného (P2O5) („fosforečné hnojivo“): 60 mg/kg oxidu fosforečného (P2O5);

b) šesťmocný chróm (Cr VI): 2 mg/kg sušiny,

c) ortuť (Hg): 1 mg/kg sušiny,

d) nikel (Ni): 100 mg/kg sušiny,

e) olovo (Pb): 120 mg/kg sušiny,

f) arzén (As): 40 mg/kg sušiny,

g) biuret (C2H5N3O2): 12 g/kg sušiny,

h) perchlorát (ClO4-): 50 mg/kg sušiny.

3. Obsah medi (Cu) v anorganickom hnojive s obsahom makroživiny nesmie prekročiť 600 mg/kg sušiny a obsah zinku (Zn) v anorganickom hnojive s obsahom makroživiny nesmie prekročiť 1 500 mg/kg sušiny. Tieto limitné hodnoty sa však neuplatňujú, ak boli meď (Cu) alebo zinok (Zn) pridané do anorganického hnojiva s obsahom makroživiny zámerne na účely nápravy nedostatku mikroživín v pôde a sú deklarované v súlade s prílohou III.

PFC 1(C)(I)(a): TUHÉ ANORGANICKÉ HNOJIVO S OBSAHOM MAKROŽIVINY

Tuhé anorganické hnojivo s obsahom makroživiny je v tuhej forme.

PFC 1(C)(I)(a)(i): JEDNOZLOŽKOVÉ TUHÉ ANORGANICKÉ HNOJIVO S OBSAHOM MAKROŽIVINY

1. Jednozložkové tuhé anorganické hnojivo s obsahom makroživiny musí mať deklarovaný obsah:

a) iba jednej makroživiny [dusík (N), fosfor (P), draslík (K), vápnik (Ca), horčík (Mg), sodík (Na), síra (S)], alebo

b) iba jednej primárnej makroživiny [dusík (N), fosfor (P), draslík (K)] a jednej alebo viacerých sekundárnych makroživín [vápnik (Ca), horčík (Mg), sodík (Na), síra (S)].

2. Ak jednozložkové tuhé anorganické hnojivo s obsahom makroživiny obsahuje len jednu deklarovanú makroživinu [dusík (N), fosfor (P), draslík (K), vápnik (Ca), horčík (Mg), sodík (Na), síra (S)], obsah uvedenej makroživiny musí byť najmenej:

a) 10 hm. % celkového dusíka (N),

b) 12 hm. % celkového oxidu fosforečného (P2O5),

c) 6 hm. % celkového oxidu draselného (K2O),

d) 5 hm. % celkového oxidu horečnatého (MgO),

e) 12 hm. % celkového oxidu vápenatého (CaO),

f) 10 hm. % celkového oxidu sírového (SO3), alebo

g) 1 hm. % celkového oxidu sodného (Na2O).

Obsah celkového oxidu sodného (Na2O) však nesmie prekročiť 40 hm. %.

Ak jednozložkové tuhé anorganické hnojivo s obsahom makroživiny obsahuje len jednu deklarovanú primárnu makroživinu [dusík (N), fosfor (P), draslík (K)] a jednu alebo viac deklarovaných sekundárnych makroživín [vápnik (Ca), horčík (Mg), sodík (Na), síra (S)]:

a) obsah uvedenej primárnej makroživiny musí byť najmenej: i) 3 hm. % celkového dusíka (N), ii) 3 hm. % celkového oxidu fosforečného (P2O5), alebo iii) 3 hm. % celkového oxidu draselného (K2O);

b) obsah uvedenej sekundárnej makroživiny alebo obsahy uvedených sekundárnych makroživín musí(-ia) byť najmenej: i) 1,5 hm. % celkového oxidu horečnatého (MgO), ii) 1,5 hm. % celkového oxidu vápenatého (CaO), iii) 1,5 hm. % celkového oxidu sírového (SO3), alebo iv) 1 hm. % celkového oxidu sodného (Na2O). Obsah celkového oxidu sodného (Na2O) však nesmie prekročiť 40 hm. %.

Súčet obsahov všetkých deklarovaných primárnych a sekundárnych makroživín musí byť najmenej 18 hm. %.

PFC 1(C)(I)(a)(ii): VIACZLOŽKOVÉ TUHÉ ANORGANICKÉ HNOJIVO S OBSAHOM MAKROŽIVINY

1. Viaczložkové tuhé anorganické hnojivo s obsahom makroživiny musí mať deklarovaný obsah:

a) viac ako jednej primárnej makroživiny [dusík (N), fosfor (P), draslík (K)], alebo

b) viac ako jednej sekundárnej makroživiny [vápnik (Ca), horčík (Mg), sodík (Na), síra (S)] a žiadnej primárnej makroživiny [dusík (N), fosfor (P), draslík (K)].

2. Viaczložkové tuhé anorganické hnojivo s obsahom makroživiny musí obsahovať viac ako jednu z týchto deklarovaných makroživín v najmenej týchto obsahoch:

a) 3 hm. % celkového dusíka (N),

b) 3 hm. % celkového oxidu fosforečného (P2O5),

c) 3 hm. % celkového oxidu draselného (K2O),

d) 1,5 hm. % celkového oxidu horečnatého (MgO),

e) 1,5 hm. % celkového oxidu vápenatého (CaO),

f) 1,5 hm. % celkového oxidu sírového (SO3), alebo

g) 1 hm. % celkového oxidu sodného (Na2O).

Obsah celkového oxidu sodného (Na2O) však nesmie prekročiť 40 hm. %.

Súčet obsahov všetkých deklarovaných makroživín musí byť najmenej 18 hm. %.

PFC 1(C)(I)(a)(i-ii)(A): JEDNOZLOŽKOVÉ ALEBO VIACZLOŽKOVÉ TUHÉ ANORGANICKÉ HNOJIVO S MAKROŽIVINOU TYPU DUSIČNANU AMÓNNEHO S VYSOKÝM OBSAHOM DUSÍKA

1. Jednozložkové alebo viaczložkové tuhé anorganické hnojivo s makroživinou typu dusičnanu amónneho s vysokým obsahom dusíka je na báze dusičnanu amónneho (NH4NO3) a obsahuje najmenej 28 hm. % dusíka (N) v dôsledku prítomnosti dusičnanu amónneho (NH4NO3).

2. Akákoľvek iná hmota ako dusičnan amónny (NH4NO3) je voči dusičnanu amónnemu (NH4NO3) inertná.

3. Jednozložkové alebo viaczložkové tuhé anorganické hnojivo s makroživinou typu dusičnanu amónneho s vysokým obsahom dusíka sa koncovému používateľovi sprístupňuje len v balenej forme. Obal je uzavretý takým spôsobom alebo takým zariadením, aby sa pri otvorení nenávratne poškodil uzáver, plomba uzáveru alebo samotný obal. Je možné používať ventilové vrecia.

4. Retencia oleja jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka po dvoch tepelných cykloch opísaných v module A1 bode 4.1 časti II prílohy IV nesmie prekročiť 4 hm. %.

5. Odolnosť jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka proti výbuchu musí byť taká, že

— po piatich tepelných cykloch opísaných v module A1 bode 4.3 časti II prílohy IV,

— v dvoch skúškach odolnosti proti výbuchu opísaných v module A1 bode 4.3 časti II prílohy IV,

dôjde k stlačeniu jedného alebo viacerých podporných olovených valcov v rozsahu menšom ako 5 %.

6. Hmotnostné % horľavých materiálov meraných ako uhlík (C) nesmie prekročiť:

— 0,2 % v prípade jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka s obsahom dusíka (N) najmenej 31,5 hm. % a

— 0,4 % v prípade jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka s obsahom dusíka (N) najmenej 28 hm. %, ale menej ako 31,5 hm. %.

7. Roztok 10 g jednozložkového alebo viaczložkového tuhého anorganického hnojiva s makroživinou typu dusičnanu amónneho s vysokým obsahom dusíka v 100 ml vody musí mať hodnotu pH najmenej 4,5.

8. Cez sito s veľkosťou ôk 1 mm nesmie prejsť viac ako 5 hm. % a cez sito s veľkosťou ôk 0,5 mm nesmie prejsť viac ako 3 hm. %.

9. Obsah medi (Cu) nesmie byť vyšší ako 10 mg/kg a obsah chlóru (Cl) nesmie byť vyšší ako 200 mg/kg.

PFC 1(C)(I)(b): KVAPALNÉ ANORGANICKÉ HNOJIVO S OBSAHOM MAKROŽIVINY

Kvapalné anorganické hnojivo s obsahom makroživiny musí byť v kvapalnej forme.

PFC 1(C)(I)(b)(i): JEDNOZLOŽKOVÉ KVAPALNÉ ANORGANICKÉ HNOJIVO S OBSAHOM MAKROŽIVINY

1. Jednozložkové kvapalné anorganické hnojivo s obsahom makroživiny musí mať deklarovaný obsah:

a) iba jednej makroživiny [dusík (N), fosfor (P), draslík (K), vápnik (Ca), horčík (Mg), sodík (Na), síra (S)] alebo

b) iba jednej primárnej makroživiny [dusík (N), fosfor (P), draslík (K)] a jednej alebo viacerých sekundárnych makroživín [vápnik (Ca), horčík (Mg), sodík (Na), síra (S)].

2. Ak jednozložkové kvapalné anorganické hnojivo s obsahom makroživiny obsahuje len jednu deklarovanú makroživinu [dusík (N), fosfor (P), draslík (K), vápnik (Ca), horčík (Mg), sodík (Na), síra (S)], obsah uvedenej makroživiny musí byť najmenej:

a) 5 hm. % celkového dusíka (N),

b) 5 hm. % celkového oxidu fosforečného (P2O5),

c) 3 hm. % celkového oxidu draselného (K2O),

d) 2 hm. % celkového oxidu horečnatého (MgO),

e) 6 hm. % celkového oxidu vápenatého (CaO),

f) 5 hm. % celkového oxidu sírového (SO3), alebo

g) 1 hm. % celkového oxidu sodného (Na2O).

Obsah celkového oxidu sodného (Na2O) však nesmie prekročiť 40 hm. %.

Ak jednozložkové kvapalné anorganické hnojivo s obsahom makroživiny obsahuje len jednu deklarovanú primárnu makroživinu [dusík (N), fosfor (P), draslík (K)] a jednu alebo viac deklarovaných sekundárnych makroživín [vápnik (Ca), horčík (Mg), sodík (Na), síra (S)]:

a) obsah uvedenej primárnej makroživiny musí byť najmenej: i) 1,5 hm. % celkového dusíka (N), ii) 1,5 hm. % celkového oxidu fosforečného (P2O5), alebo iii) 1,5 hm. % celkového oxidu draselného (K2O); a

b) obsah uvedenej sekundárnej makroživiny alebo obsahy uvedených sekundárnych makroživín musí(-ia) byť najmenej: i) 0,75 hm. % celkového oxidu horečnatého (MgO), ii) 0,75 hm. % celkového oxidu vápenatého (CaO), iii) 0,75 hm. % celkového oxidu sírového (SO3), alebo iv) 0,5 hm. % celkového oxidu sodného (Na2O). Obsah celkového oxidu sodného (Na2O) však nesmie prekročiť 20 hm. %.

Súčet obsahov všetkých deklarovaných primárnych a sekundárnych makroživín musí byť najmenej 7 hm. %.

PFC 1(C)(I)(b)(ii): VIACZLOŽKOVÉ KVAPALNÉ ANORGANICKÉ HNOJIVO S OBSAHOM MAKROŽIVINY

1. Viaczložkové kvapalné anorganické hnojivo s obsahom makroživiny musí mať deklarovaný obsah:

a) viac ako jednej primárnej makroživiny [dusík (N), fosfor (P), draslík (K)], alebo

b) viac ako jednej sekundárnej makroživiny [vápnik (Ca), horčík (Mg), sodík (Na), síra (S)] a žiadnej primárnej makroživiny [dusík (N), fosfor (P), draslík (K)].

2. Viaczložkové kvapalné anorganické hnojivo s obsahom makroživiny musí obsahovať viac ako jednu z týchto deklarovaných živín v najmenej týchto obsahoch:

a) 1,5 hm. % celkového dusíka (N),

b) 1,5 hm. % celkového oxidu fosforečného (P2O5),

c) 1,5 hm. % celkového oxidu draselného (K2O),

d) 0,75 hm. % celkového oxidu horečnatého (MgO),

e) 0,75 hm. % celkového oxidu vápenatého (CaO),

f) 0,75 hm. % celkového oxidu sírového (SO3), alebo

g) 0,5 hm. % celkového oxidu sodného (Na2O).

Obsah celkového oxidu sodného (Na2O) však nesmie prekročiť 20 hm. %.

Súčet obsahov všetkých deklarovaných živín musí byť najmenej 7 hm. %.

PFC 1(C)(II): ANORGANICKÉ HNOJIVO S OBSAHOM MIKROŽIVINY

1. Anorganické hnojivo s obsahom mikroživiny je anorganické hnojivo iné ako anorganické hnojivo s obsahom makroživiny, ktorého účelom je poskytovať rastlinám alebo hubám jednu alebo viacero z týchto mikroživín: bór (B), kobalt (Co), meď (Cu), železo (Fe), mangán (Mn), molybdén (Mo) alebo zinok (Zn).

2. Anorganické hnojivá s obsahom mikroživiny sa koncovému používateľovi sprístupňujú len v balenej forme.

3. Kontaminanty v anorganickom hnojive s obsahom mikroživiny nesmú prekročiť tieto limitné hodnoty:







Kontaminant Limitné hodnoty kontaminantov vyjadrená v mg v pomere k celkovému obsahu mikroživín vyjadrenému v kg [v mg/kg celkového obsahu mikroživín, t. j. bóru (B), kobaltu (Co), medi (Cu), železa (Fe), mangánu (Mn), molybdénu (Mo) a zinku (Zn)] arzén (As) 1 000 kadmium (Cd) 200 olovo (Pb) 600 ortuť (Hg) 100 nikel (Ni) 2 000

PFC 1(C)(II)(a): JEDNOZLOŽKOVÉ ANORGANICKÉ HNOJIVO S OBSAHOM MIKROŽIVINY

1. Jednozložkové anorganické hnojivo s obsahom mikroživiny nesmie mať deklarovaný obsah viac ako jednej mikroživiny.

2. Jednozložkové anorganické hnojivo s obsahom mikroživiny musí patriť do jednej z typológií a zodpovedať príslušnému opisu a požiadavkám na minimálny obsah mikroživiny podľa tejto tabuľky:







Typológia Opis Minimálny obsah mikroživiny ▼M1 Hnojivo s obsahom mikroživiny vo forme soli Chemickým procesom získané jednozložkové tuhé anorganické hnojivo s obsahom mikroživiny, ktoré obsahuje ako základnú zložku minerálnu iónovú soľ 10 hm. % hnojiva s obsahom mikroživiny vo forme soli musí pozostávať z mikroživiny ▼B Hnojivo s mikroživinou vo forme oxidu alebo hydroxidu Chemickým procesom získané jednozložkové tuhé anorganické hnojivo s obsahom mikroživiny, ktoré obsahuje ako základnú zložku oxid alebo hydroxid 10 hm. % hnojiva s mikroživinou vo forme oxidu alebo hydroxidu musí pozostávať z mikroživiny Hnojivo na báze mikroživín Jednozložkové anorganické hnojivo s obsahom mikroživiny, ktoré tvorí hnojivo s obsahom mikroživiny vo forme soli s jedným alebo viacerými inými hnojivami s obsahom mikroživiny vo forme soli a/alebo s jednotlivou mikroživinou vo forme chelátu 5 hm. % hnojiva na báze mikroživín musí pozostávať z mikroživiny Hnojivo s obsahom mikroživiny v roztoku Vodný roztok rôznych foriem jednozložkového anorganického hnojiva s obsahom mikroživiny 2 hm. % hnojiva s obsahom mikroživiny v roztoku musia pozostávať z mikroživiny rozpustnej vo vode Hnojivo s obsahom mikroživiny vo forme suspenzie Suspenzia rôznych foriem jednozložkového anorganického hnojiva s obsahom mikroživiny 2 hm. % hnojiva s obsahom mikroživiny vo forme suspenzie musia pozostávať z mikroživiny Hnojivo s obsahom mikroživiny vo forme chelátu Jednozložkové anorganické hnojivo s obsahom mikroživiny rozpustné vo vode, v ktorom je deklarovaná mikroživina chemicky kombinovaná s chelátotvorným(-i) činidlom(-ami), ktoré spĺňa požiadavky uvedené v CMC 1 v časti II prílohy II — 5 hm. % hnojiva s obsahom mikroživiny vo forme chelátu musí pozostávať z mikroživiny rozpustnej vo vode a — najmenej 80 % mikroživiny rozpustnej vo vode musí byť uvedených do formy chelátu chelátotvorným činidlom, ktoré spĺňa požiadavky uvedené v CMC 1 v časti II prílohy II ▼M1 Cheláty mikroživiny, ktoré sú látkami UVCB (1) Jednozložkové anorganické hnojivo s obsahom mikroživiny rozpustné vo vode, v ktorom je deklarovaná mikroživina chemicky kombinovaná s chelátotvorným(-i) činidlom(-ami), ktoré spĺňa(-jú) požiadavky uvedené v CMC 1 v časti II prílohy II — 5 hm. % chelátov mikroživiny, ktoré sú látkami UVCB, musí pozostávať z mikroživiny rozpustnej vo vode a najmenej 80 % mikroživiny rozpustnej vo vode musí byť vo forme chelátu (chelátová zložka) a najmenej 50 % mikroživiny rozpustnej vo vode musí byť uvedených do formy chelátu osobitnými chelátotvornými činidlami, ktoré spĺňajú požiadavky uvedené v CMC 1 v časti II prílohy II ▼B Hnojivo s obsahom mikroživiny vo forme komplexu Jednozložkové anorganické hnojivo s obsahom mikroživiny rozpustné vo vode, v ktorom je deklarovaná mikroživina chemicky kombinovaná s komplexotvorným činidlom (činidlami), ktoré spĺňa požiadavky uvedené v CMC 1 v časti II prílohy II — 5 hm. % hnojiva s obsahom mikroživiny vo forme komplexu musí pozostávať z mikroživiny rozpustnej vo vode a — najmenej 80 % mikroživiny rozpustnej vo vode musí byť uvedených do formy komplexu komplexotvorným činidlom, ktoré spĺňa požiadavky uvedené v CMC 1 v časti II prílohy II ( 1 ) UVCB: látky neznámeho alebo variabilného zloženia, produkty komplexných reakcií alebo biologické materiály.

PFC 1(C)(II)(b): VIACZLOŽKOVÉ ANORGANICKÉ HNOJIVO S OBSAHOM MIKROŽIVINY

1. Viaczložkové anorganické hnojivo s obsahom mikroživiny má deklarovaný obsah viac ako jednej mikroživiny.

2. Súčet obsahov všetkých deklarovaných mikroživín vo viaczložkovom anorganickom hnojive s obsahom mikroživiny musí byť najmenej:

a) 2 hm. % pri hnojivách v kvapalnej forme;

b) 5 hm. % pri hnojivách v tuhej forme.

PFC 2: PRÍPRAVOK NA VÁPNENIE

1. Prípravok na vápnenie je EÚ produkt na hnojenie, ktorého účinkom je korekcia kyslosti pôdy.

Prípravok na vápnenie obsahuje oxidy, hydroxidy, uhličitany alebo kremičitany týchto živín: vápnik (Ca) alebo horčík (Mg).

2. Kontaminanty v prípravku na vápnenie nesmú prekročiť tieto limitné hodnoty:

a) kadmium (Cd): 2 mg/kg sušiny,

b) šesťmocný chróm (Cr VI): 2 mg/kg su